**AZƏRBAYCAN RESPUBLİKASI TƏHSİL NAZİRLİYİ**

**AZƏRBAYCAN DÖVLƏT İQTİSAD UNİVERSİTETİ**

**MAGİSTRATURA MƏRKƏZİ**

***Əlyazması hüququnda***

**Ləzİmlİ Nİgar Bəhrəm qızı**

**“Müasİr şəraİtdə fİskal sİyasət və onun təkmİlləşdİrİlməsİ İstİqamətlərİ” mövzusunda**

**MAGİSTR DİSSERTASİYASI**

**İstiqamətin şifri və adı: İİM 060403 “Maliyyə”**

**İxtisasın şifri və adı: 060403-2 ”Vergi və Vergiqoyma”**

**Elmi rəhbər: Magistr proqramının rəhbəri:**

**i.e.n.dos.L.T.Mehdİyeva i.e.n.dos.İ.M.Rzayev**

**Kafedra müdiri:**

**i.e.d.Ə.Ə.Ələkbərov**

**BAKI-2016**

**M Ü N D Ə R İ C A T**

**GİRİŞ...............................................................................................................................3**

**I FƏSİL. FİSKAL SİYASƏTİN NƏZƏRİ VƏ METODOLOJİ ƏSASLARI**

1.1. Fiskal siyasətin məqsəd və vəzifələri........................................................................7

1.2. Fiskal siyasət nəzəriyyələri......................................................................................12

1.3. Fiskal siyasətin vergi tənzimlənməsi mexanizmləri................................................18

**II FƏSİL. MİLLİ İQTİSADİYYATDA FİSKAL SİYASƏTİN TƏHLİLİ VƏ SƏMƏRƏLİLİYİNİN QİYMƏTLƏNDİRİLMƏSİ ÜSULLARI**

2.1. Azərbaycanda vergi siyasətinin onun sosial-iqtisadi inkişafa təsiri.........................25

2.2. Büdcə xərclərinin fiskal siyasətin formalaşmasında rolu və yeri.............................29

2.3. Fiskal siyasətin səmərəliliyinin qiymətləndirilməsi üsulları....................................35

**III FƏSİL. MİLLİ İQTİSADİYYATDA FİSKAL SİYASƏTİN İNKİŞAF İSTİQAMƏTLƏRİ**

3.1. Büdcə proqnozlaşdırılmasının istiqamətləri.............................................................42

3.2. Vergi siyasətinin səmərəliliyinin müəyyən edilməsində vergi yükünün rolu.........51

3.3. Azərbaycan Respublikasında aparılan vergi siyasətinin əsas istiqamətləri.............60

**NƏTİCƏ VƏ TƏKLİFLƏR..........................................................................................68**

**İSTİFADƏ OLUNMUŞ ƏDƏBİYYAT.......................................................................73**

**Резюме**

**SUMMARY**

**G İ r İ ş**

***Mövzunun aktuallığı.*** Hər bir ölkənin iqtisadi və sosial inkişafının əsasını təşkil edən dövlət büdcəsi gəlirlərinin formalaşmasında vergi siyasəti mühüm rol oynayır. Vergi siyasəti həyata keçirilərkən dövlət büdcəsinin tənzimlənməsi, planlaşdırılması və ona nəzarətin qanunla müəyyən edilmiş hüquq normaları reallaşdırılır. Bu zaman dövlətlər vergilərə məxsus fiskal, bölüşdürücü, tənzimləyici və nəzarətedici funksiyalara söykənir və aktiv vergi siyasətində bu funksiyalardan istifadə edirlər.

Dövlətin büdcə və vergi siyasəti olmaqla fiskal siyasət - büdcə formalaşması siyasətini ifadə edir və eyni zamanda maliyyə siyasətinin tərkib hissəsi sayılır.

Fiskal siyasət sistemi dövlət xərcləri və vergilərin dərəcələrinə təsir etməklə ölkənin təsərrüfat fəaliyyətini tənzimləyən bir sistemdir. Fiskal siyasət xətti dövlətin iqtisadi siyasətinin, eyni zamanda həyata keçirdiyi tədbirlər sisteminin məntiqi nəticəsi kimi formalaşıb, dövlətin iqtisadi-siyasi həyatının ayrılmaz tərkib hissəsidir. Bu səbəbdən fiskal siyasət xətti milli iqtisadiyyatda iqtisadi artım, nisbi ümumi sabitlik, işgüzar fəallıq yaradaraq faydalı olduğu kimi, həm də tamamilə başqa nəticələrə gətirib çıxara bilər. Buna görə də, dövlətin maliyyə sisteminin sabit iqtisadi artımının yaradılmasında əhəmiyyətli rola malik olması fiskal siyasətin düzgün işlənib hazırlanmasını və sistemli həyata keçirilməsini tələb edir.

Dövlət özünün müvafiq hakimiyyət orqanlarının daxili və xarici vəzifələrini, bütün ölkələr üçün səciyyəvi xarakter daşıyan fiskal siyasət köməyilə yaradılan pul və maddi fondlar vasitəsilə həyata keçirir. Dövlət həmin vəzifələri həyata keçirərkən fiskal siyasətin iqtisadi artım sürətinin yüksəldilməsinə, iqtisadiyyatda dövri tərəddüdlərin hamarlaşdırılmasına, əhalinin tam məşğulluq səviyyəsinə və inflyasiyanın mülayim sürətinə nail olunması kimi ictimai məqsədləri əsas tutur. Dövlət fiskal siyasətini həyata keçirərkən qarşıya qoyduğu bu məqsədlərə müxtəlif növ vergi və vergi dərəcələri ilə, transfert ödənişləri və digər növ dövlət xərcləri alətləri vasitəsilə nail olur.

İnkişaf etmiş dünya ölkələrində olduğu kimi, Azərbaycanın fiskal siyasətinin vergi tənzimlənməsinin əsas istiqamətləri vergi mexanizminin sadə və təkmil qurulmasını və vergi yükünün azaldılmasını nəzərdə tutmaqla sahibkarlıq fəaliyyətinin sərbəst inkişafı üçün əlverişli iqtisadi şəraitin yaradılmasına yönəldilmişdir.

Aparılan uğurlu iqtisadi, o cümlədən, vergi siyasəti ölkənin makro-iqtisadi göstəricilərində də öz əksini tapmışdır. Son on ildə Azərbaycanda bütün sahələrdə böyük tərəqqi baş vermiş, respublikamız dünyanın ən sürətlə inkişaf edən ölkələrindən birinə çevrilmişdir.

***Disssertasiya işinin predmeti*** Azərbaycan Respublikasının fiskal siyasətinin inkişafının təhlili, səmərəliliyinin artırılması və təkmilləşdirilməsi istiqamətlərinin nəzəri-metodoloji aspektlərini izah edir.

***Dissertasiya işinin obyekti*** kimi fiskal siyasət nəzəriyyələri, mexanizmləri, milli iqtisadiyyatın fiskal tənzimlənməsi, təhlili, səmərəliliyinin qiymətləndirilməsi və inkişaf perspektivləri seçilmişdir.

***Dissertasiya işinin əsas məqsədi*** ölkədə fiskal siyasətin geniş formada təhlilini aparmaq, onun səmərəliliyinin qiymətləndirilməsi üsullarını aşkar etmək, ölkədə aparılan vergi siyasətinin əsas istiqamətlərini müəyyənləşdirərək, yeni istiqamətlər üzrə inkişaf yollarını müəyyənləşdirərək müasir şəraitdə səmərəliliyin artırılmasına yönələn tövsiyyələr verməkdən ibarətdir.

***Dissertasiya işinin vəzifələri*** kimi:

* Fiskal siyasətin məqsəd və vəzifələri;
* Azərbaycan Respublikasında aparılan vergi siyasətinin sosial-iqtisadi inkişafa təsiri;
* Büdcə xərclərinin fiskal siyasətin formalaşmasında rolu;
* Vergi siyasətinin səmərəliliyinin müəyyən edilməsində vergi yükünün rolu müəyyən edilmişdir.

***Dissertasiya işinin nəzəri və metodoloji əsasını*** Azərbaycan Respublikasının qanunvericilik aktları (Azərbaycan Respublikası Konstitusiyası, Azərbaycan Respublikasının Vergi Məcəlləsi, Büdcə sistemi haqqında Qanun, Dövlət büdcəsi haqqında Qanun və digər əlaqədar qanunlar və Milli Məclisin qəbul etdiyi qərarlar), Azərbaycan Respublikası Prezidentinin və Nazirlər Kabinetinin iqtisadiyyat, maliyyə, büdcə, vergi və digər aidiyyatı sahələrində qəbul etdikləri fərman, sərəncam, qərar və digər metodiki təlimatlardan ibarət normativ hüquqi aktlar, eləcə də iqtisadiyyat və maliyyə sahəsində elmi faəliyyətlə məşğul olan alimlərin bu sferada problemlərin təhlili və qiymətləndirilməsinə həsr olunmuş elmi əsərləri (monoqrafiya, dissertasiya, avtoreferat, elmi məqalə), həmçinin azərbaycan, rus və ingilis dillərində olan digər iqtisadi ədəbiyyatlar (kitab, dərslik, dərs vəsaitləri və s.) təşkil edir.

***Dissertasiya işinin elmi yenilikləri*** kimi:

* fiskal siyasət nəzəriyyələri, həyata keçirilmə mexanizmləri, məqsəd və vəzifələrinin nəzəri-metodoloji prinsipləri elmi cəhətdən əsaslandırılmışdır;
* Azərbaycanda vergi siyasətinin onun sosial-iqtisadi inkişafa təsiri açıqlanmışdır;
* Respublikamızda büdcə xərclərinin fiskal siyasətin formalaşmasında rolu və yeri təhlil olunmuşdur;
* 2010-2016-cı illər üzrə dövlət büdcəsi bir sıra parametrlərdən təhlil olunmuşdur;
* milli iqtisadiyyatda fiskal siyasətin təhlili və səmərəliliyinin qiymətləndirilməsi üsulları tətbiqi cəhətdən əsaslandırılmışdır;
* milli iqtisadiyyatda aparılan vergi siyasətinin əsas istiqamətləri, bütövlükdə fiskal siyasətin inkişaf istiqamətləri müəyyən olunmuş, bunun da əsasında elmi cəhətdən əsaslandırılmış təklif və tövsiyyələr hazırlanmışdır.

***Dissertasiya işinin praktiki əhəmiyyəti*** bu işin maliyyə-vergi sistemində fiskal siyasətin təkmilləşdirilməsi prosesində səmərəliliyin artırılması sahəsində elmi-tədqiqat işi olması, verilən tövsiyyə və təkliflərin təcrübi əhəmiyyət daşımağındadır.

***Dissertasiya işinin həcmi*** giriş, üç fəsil, nəticə hissələri və ədəbiyyat siyahısından ibarət 75 səhifədir.

***Dissertasiya işinin strukturu*** işin I fəslində “Fiskal siyasətin nəzəri və metodoloji əsasları” tədqiq edilmiş, fiskal siyasətin məqsəd və vəzifələri, fiskal siyasət nəzəriyyələri və fiskal siyasətin vergi tənzimlənməsinin mexanizmləri öyrənilmişdir.

Dissertasiya işinin II fəslində “Milli iqtisadiyyatda fiskal siyasətin təhlili və səmərəliliyinin qiymətləndirilməsi üsulları” araşdırılmış, Azərbaycanda vergi siyasətinin onun sosial-iqtisadi inkişafa təsiri tədqiq olunmuş, büdcə xərclərinin fiskal siyasətin formalaşmasında rolu və yeri müəyyən edilmiş, praktiki olaraq bir sıra cədvəllərlə milli iqtisadiyyatın büdcə xərcləri təsvir olunmuş, fiskal siyasətin səmərəliliyinin qiymətləndirilməsi üsulları bir sıra qrafiklərlə tədqiq olunmuşdur.

Dissertasiya işinin III fəslində isə “Milli iqtisadiyyatda fiskal siyasətin inkişaf istiqamətləri” öyrənilmiş, ilk öncə büdcə proqnozlaşdırılmasının istiqamətləri bir sıra cədvəl və analizlərlə tədqiq olunmuş, daha sonra vergi siyasətinin səmərəliliyinin müəyyən edilməsində vergi yükünün rolu və Respublikamızda aparılan vergi siyasətinin əsas istiqamətləri araşdırılaraq, nəticə çıxarılmış, təklif və tövsiyyələr verilmişdir.

**FƏSİL I. FİSKAL SİYASƏTİN NƏZƏRİ VƏ METODOLOJİ ƏSASLARI**

* 1. **Fiskal siyasətin məqsəd və vəzifələri**

Makroiqtisadi tənzimləmənin əsas təsir vasitələrindən biri fiskal siyasətdir. Fiskal siyasət dedikdə, ölkədə məşğulluq və inflyasiya ilə bağlı proseslərin tənzimlənməsi məqsədilə dövlət xərcləri və vergilərin səviyyəsinin nizamlanması istiqamətində hökumətin həyata keçirdiyi müəyyən tədbirlər sistemi başa düşülür. Fiskal siyasət dövlət büdcəsinin gəlir hissəsinin həyata keçirilməsi məqsədilə vergi dərəcələri üzrə mövcud şəraitin tələblərinə uyğun dəyişikliklərin yerinə yetirilməsini nəzərdə tutur. Bu o deməkdir ki, dövlət fiskal siyasət üsulları vasitəsilə iqtisadi proseslərə daim müdaxilə edir. Bu müdaxilə ilə hökumət dövlət büdcəsinin gəlir hissəsinin formalaşdırılmasına nail olur. Fiskal siyasət ümumilikdə dövlətin gəlir və xərcləri ilə bağlı olan tədbirlər məcmusu kimi səciyyələndirilir.

Dövlət fiskal siyasət vasitəsi ilə iqtisadi proseslərə, onların gedişatını tənzimləmək məqsədi ilə daim müdaxilə edir. Bu müdaxilə, dövlət büdcəsinin gəlir hissəsinin formalaşdırılması məqsədilə vergitutma sahəsində, milli iqtisadiyyatın səmərəliliyinin yüksəldilməsi, iqtisadi artımın, əhalinin məşğulluğunun pul dövriyyəsinin sabitləşdirilməsinin təmin edilməsi istiqamətində həyata keçirilən tədbirlər məcmusudur.

Fiskal siyasət dövlətin maliyyə siyasətinin tərkib hissəsi olub büdcənin formalaşması siyasətini ifadə edir.[[1]](#footnote-1)[5] Fiskal siyasət dövlətin büdcə və vergi siyasətini ifadə edir.

Fiskal siyasət məcmu tələbin, məşğulluğun və gəlirin səviyyəsinə təsir etmək üçün dövlətin xərclərdən, vergiqoymadan və borclanmadan istifadə edərək həyata keçirdiyi siyasətdir.[[2]](#footnote-2)[13]

Fiskal siyasət sistemi dövlət xərcləri və vergilərin dərəcələrinə təsir etməklə ölkənin təsərrüfat fəaliyyətini tənzimləyən bir sistemdir. Fiskal siyasət xətti dövlətin iqtisadi siyasətinin, eyni zamanda həyata keçirdiyi tədbirlər sisteminin məntiqi nəticəsi kimi formalaşıb, dövlətin iqtisadi-siyasi həyatının ayrılmaz tərkib hissəsidir. Bu səbəbdən fiskal siyasət xətti milli iqtisadiyyatda iqtisadi artım, nisbi ümumi sabitlik, işgüzar fəallıq yaradaraq faydalı olduğu kimi, həm də tamamilə başqa nəticələrə gətirib çıxara bilər. Buna görə də, dövlətin maliyyə sisteminin sabit iqtisadi artımının yaradılmasında əhəmiyyətli rola malik olması fiskal siyasətin düzgün işlənib hazırlanmasını və sistemli həyata keçirilməsini tələb edir. Bunu müxtəlif ölkələrin, həm yüksək inkişaf etmiş ölkələrin, həm də inkişaf etməkdə olan ölkələrin, həmçinin keçid dövrünü yaşamış yeni müstəqil ölkələrin təsərrüfat fəaliyyəti təcrübəsi təsdiq edir.

Dövlət özünün müvafiq hakimiyyət orqanlarının daxili və xarici vəzifələrini, bütün ölkələr üçün səciyyəvi xarakter daşıyan fiskal siyasət köməyilə yaradılan pul və maddi fondlar vasitəsilə həyata keçirir. Dövlət həmin vəzifələri həyata keçirərkən fiskal siyasətin iqtisadi artım sürətinin yüksəldilməsinə, iqtisadiyyatda dövri tərəddüdlərin hamarlaşdırılmasına, əhalinin tam məşğulluq səviyyəsinə və inflyasiyanın mülayim sürətinə nail olunması kimi ictimai məqsədləri əsas tutur. Dövlət fiskal siyasətini həyata keçirərkən qarşıya qoyduğu bu məqsədlərə müxtəlif növ vergi və vergi dərəcələri ilə, transfert ödənişləri və digər növ dövlət xərcləri alətləri vasitəsilə nail olur.

Fiskal siyasətə müxtəif növ vergilər və vergi dərəcələri ilə təsir edilməsi məcmu xərclərə mənfi təsir aləti rolunda çıxış edir. Belə ki, istənilən vergi növü əldə olan gəlirin məbləğini azaldır. Bu isə öz növbəsində nəinki istehlak xərclərinin azalmasına, eyni zamanda yığımların da səviyyəsinin aşağı düşməsinə səbəb olur.

Dövlət xərclərinin başqa bir komponenti isə transfert ödənişlərdir. Transfert ödənişləri dövlət xərclərinin təkrar bölüşdürülməsinin bir forması olaraq əhaliyə pensiya, müavinat və b. formada verilən əvəzsiz dövlət ödənişləridir. Transfert ödənişləri əhalinin gəlirlərini artırmaqla istehlak tələbatına dolayı yolla təsir göstərməkdədir. Transfert ödənişləri şəxsi əllərdə yığılan gəlirlərlə nəzərə alındığı üçün ümumi milli məhsulun tərkibinə daxil edilmirlər. Buna görə də transfert ödənişləri zamanı şəxsi istehlak səviyyəsi milli gəlirin səviyyəsindən deyil, əldə olan gəlirlərin səviyyəsindən asılı olur.

Fiskal siyasətin alətləri iqtisadiyyata müxtəlif formalarda təsir göstərməkdədirlər. Dövlət satınalmaları dövlətin məcmu xərclərinin əsas elementlərindən biri kimi xərclər səviyyəsinin artımına səbəb olur.

Fiskal siyasətin diskret və avtomatik kimi iki tipi fərqləndirilir:

Fiskal siyasətin çevik və dəyişkən bir xarakter daşıyan diskret tipi ölkədə ÜDM həcminin dəyişməsi, məşğulluq səviyyəsinin optimallaşdırılması, qiymətlərin səviyyəsinin dəyişməsi və inflyasiyanın tənzimlənməsi məqsədilə vergilər və dövlət xərcləri arasında manevr etmək, mövcud situasiyadan səmərəli çıxış yolları tapmaq deməkdir.

Fiskal siyasətin diskret tipi: ictimai işlər, transfert ödənişlərdəki dəyişikliklər və vergi dərəcələrinin dəyişdirilməsi alətləri ilə həyata keçirilir.

Diskret fiskal siyasətin tətbiqi bir sıra problemlərlə bağlıdır. Bu problemlərdən ən başlıcası vergi dərəcələrinin dəyişdirilməsinin cəmiyyətin müxtəlif təbəqələri arasında birtərəfli qəbul edilməməsi ilə bağlıdır.

Təcrübədə dövlət tərəfindən hazırlanmış xüsusi dövlət proqramlarının tətbiq olunması fiziki və hüquqi şəxsləri stimullaşdırmaq məqsədilə onlara bir sıra güzəştlərin tətbiqi fiskal siyasətin diskret tipindən istifadə olunaraq həyata keçirilmişdir. Şübhəsiz ki, bu tədbirlərin səmərəlilik dərəcəsi vaxt amili və mövcud vəziyyətin özünəxas cəhətlərindən asılı olmuşdur. Aydındır ki, bu cür proqram və tədbirlərin iqtisadiyyatın böhran dövrlərində tətbiq edilməsi əlavə bir sıra çətinliklərə gətirib çıxardır.

Dövlət diskret fiskal siyasət həyata keçirərkən ölkədə işgüzar fəallığın yüksək olmadığı bir müddətdə vergi dərəcələrini azaltmaq səmərəli ola bilər. Bu zaman dövlət həm də öz vəzifələrini normal yerinə yetirə bilmək üçün vergi dərəcələrini yüksəltmədən, xərcləri artırmaq məcburiyyəti yaşaya bilər. Məlumdur ki, vergi dərəcələrinin sabit qaldığı və ya aşağı salındığı halda dövlət xərclərinin artması büdcədə kəsir yaranmasına səbəb olacaqdır. Lakin mövcud vəziyyətdən asılı olaraq, dövlətin bu yolu seçməsi ölkənin təsərrüfat həyatının dinamik olmasıyla izah olunur. Bu o deməkdir ki, dövlət və hakimiyyət orqanları ilk baxışda əlverişli görünməyən bu üsuldan ümumi milli mənafe baxımından istifadə etməyi məqsədəuyğun hesab edirlər.

Dövlətin həyata keçirdiyi diskret fiskal siyasət ölkənin iqtisadi vəziyyətini yaxşılaşdırmaq məqsədilə planlı şəkildə vergitutma və budcə xərclərini tənzimləyir. Iqtisadi tsiklin müxtəlif dövrlərində bu tənzimləmə forması fərqlənir. Belə ki, iqtisadi böhranlar dövründə dövlət öz xərclərini yüksəldir, vergilərin səviyyəsini isə azaldır. Bu isə alıcılıq tələbatının artmasına gətirib çıxarır. İstehsal zamanı artım inflyasiya ilə müşayiət olunduğu zaman dövlət öz xərclərini azaldaraq və vergilərin səviyyəsini artıraraq işgüzar fəallığın qarşısını almış olur. Iqtisadi tənəzzül dövründə isə məcmu tələbi stimullaşdırmaq məqsədilə dövlət diskret fiskal siyasət vasitəsilə xərclərin həcmini artırmaqla və yaxud vergilərin səviyyəsini azaltmaqla planlı şəkildə büdcə kəsiri yaratmış olur.

Dövlət xərclərinin həvəsləndirici təsir göstərməsi məqsədilə onlar vergi daxilolmaları hesabına maliyyələşdirilməməlidirlər. Vergi dərəcələrinin yüksəldilməsi işgüzar fəallığa olan stimulun azalmasına səbəb olur ki, bu da öz növbəsində istehsalın həcminin azalmasına səbəb olur. Elə buna görə də, dövlət xərclərinin artımı birmənalı olaraq büdcə kəsri ilə nəticələnir.

Beləliklə, diskret fiskal siyasət zamanı dövlət, isehsalın tənəzzülə uğradığı dövrdə dövlət xərclərini artıraraq, inflyasiya ilə müşayiət olunan iqtisadi yükşəliş dövründə isə dövlət xərclərini azaldaraq iqtisadi böranları yüngülləşdirir, bununla da milli istehsalın həcminin artmasına nail olmuş olur.

Fiskal siyasətin passiv xarakter daşıyan avtomatik tipi vergi dərəcələrinin sabit olduğu dövrdə iqtisadiyyatda baş verən təbii dəyişikliklərlə bağlıdır. Belə ki, avtomatik fiskal siyasət əvvəlcədən müəyyən olunmuş, eyni zaman daxilində prosesin öz-özünü tənzimləməsi halı kimi xarakterizə olunur.

Fiskal siyasətin avtomatik tipi: vergi ödənişlərinə dəyişikliklər edilməklə, işsizlərə müavinat və bir sıra sosial ödənişlər edilməklə, fermerlərə subsidiyalar verməklə həyata keçirilir.

Avtomatik fiskal siyasət məcmu gəlirin dövrü tərəddüdləri nəticəsində dövlət xərcləri, vergilər və dövlət büdcəsinin saldosunun avtomatik dəyişməsidir. Fiskal siyasətin bu tipində iqtisadi yüksəliş zamanı dövlət büdcəsinə xalis vergi daxilolmalarının həcminin avtomatik artmasını, iqtisadi tənəzzül dövründə isə əksinə, dövlət büdcəsinə xalis vergi daxilolmalarının avtomatik azalmasını nəzərdə tutur. Bütün bu hallar isə quraşdırılmış özünütənzimləyicilərin vasitəsilə baş verir.

Quraşdırılmış, özünütənzimləyicilər ölkənin iqtisadi siyasətində heç bir dəyişiklik etmədən istehsal və məşğulluq səviyyələrindəki tərəddüdləri azalda bilən bir mexanizmdir. Həmin quraşdırılmış tənzimləyicilər bunlardır:

1. İqtisadi yüksəliş dövründə əhalinin gəlirlərinin səviyyəsi artdıqda bu gəlirlər daha yüksək vergi dərəcələri ilə vergiyə cəlb olunurlar. Bu zaman məcmu tələbin qarşısını alan proqressiv vergi sistemi tətbiq olunur. Iqtisadi tənəzzül dövründə gəlir səviyyəsi azaldıldıqda vergi dərəcələrinin də aşağı salınması əhalinin əlində olan gəlirlərin artmasına səbəb olur. Bu zaman məcmu tələbin stimullaşdırılması prosesi baş verir.
2. İqtisadi tənəzzül dövründə işsizlərin sayının artması səbəbilə işsizliyə görə ödənilən müavinatların və s. sosial ödənişlərin səviyyəsi artır. İqtisadi yüksəliş dövründə isə işsizlik səviyyəsi azalır, bu da avtomatik olaraq sosial ödənişlərin səviyyəsinin azalmasına gətirib çıxarır.

Fiskal siyasətin müsbət cəhəti iqtisadi vəziyyətin ani dəyişməsilə quraşdırılmış, özünütənzimləyicilərin hərəkətə keçməsilə bağlıdır. Mənfi cəhəti isə dövri tərəddüdləri tamamilə aradan qaldıra bilməməsilə bağlıdır.

Fiskal siyasətin məqsədindən aslı olaraq 2 növü ekspansionist və restriksionist növləri vardır. Ekspansionist fiskal siyasət istehsalın tənəzzülü dövründə dövlət xərclərinin səviyyəsinin yüksəldilməsi, vergi dərəcələrinin azaldılması yolu ilə həyata keçirilir. Ekspansionist siyasət uzunmüddətli dövr üçün vergi dərəcələrinin azaldılması zamanı iqtisadi artım səviyyəsinin stimullaşdırılmasına səbəb olacaqdır. Belə bir hal keçən əsrin 80-ci illərində inkişaf etmiş ölkələrdə vergi dərəcələrinin aşağı salınması nəticəsində iqtisadi artım səviyyəsinin stimullaşdırılması ilə müşayiət olunmuşdur.

Restriksionist fiskal siyasət isə inflyasiya sürətinin aşağı salınması məqsədilə həyata keçirdilir. Fiskal siyasətin bu növü dövlət xərclərinin aşağı salınması və vergi dərəcələrinin səviyyəsinin yüksəldilməsi üsulu ilə həyata keçirilir. Bu siyasət qısamüddətli dövr üçün məcmu tələbi azaltmağa imkan verir. Bu səbəbdən inflyasiyanın səviyyəsinin aşağı salınmasına kömək edir. Uzunmüddətli dövr üçün isə istehsalın tənəzzülünə və işsizlik səviyyəsinin artımına səbəb ola bilər.

Fiskal siyasətdəki dəyişiklik məcmu tələb və məcmu təklifə birlikdə təsir edir. İqtisadi sabitliyi təmin edə bilmək üçün dövlət təcrübədə özünü doğrultmuş vergiləri artırmaqla, dövlət istiqraz və səhmlərini dövriyyəyə buraxaraq fayda əldə edə bilər. Qeyd etmək lazımdır ki, bu zaman fiskal siyasətin həyata keçirilən diskret və ya avtomatik tipləri iqtisadiyyatda baş verən mövcud qanunauyğun prosesləri aradan tam qaldıra bilməsə də,problemlərin tənzimlənməsinə, eyni zamanda idarə olunmasına imkan verir.

* 1. **Fiskal siyasət nəzəriyyələri**

Fiskal siyasət nəzəriyyəsi vergilərin təbiəti və mahiyyəti onların cəmiyyətin həyatındakı rolu və əhəmiyyəti barədə elmi biliklərin sistemidir.[[3]](#footnote-3)[13]

Vergitutma praktikasının nəzəri cəhətdən əsaslandırılması yolunda həyata keçirilən tədbirlər özünü fiskal siyasət nəzəriyyələrində tapmışdı. Fiskal siyasət nəzəriyyələri iqtisadi ideyanın istiqamətlərinin inkişafı ilə eyni dövrdə təkamül etmişdir.

Vergilər haqqında bütün təsvir və anlayışlar XVII əsrə qədər təsadüfi və tamamilə sistemsiz xarakter daşıyırdı. Belə ki, XVII əsrdən başlayaraq əsas vergi nəzəriyyələri bir təlim kimi formalaşmağa başladı.

Vergitutmada həm ümumi, həm də ayrı-ayrı tədqiqat məsələləri mövcud olduğuna görə ümumi və xüsusi vergi nəzəriyyələri fərqləndirilir.

Vergilərin ümumi nəzəriyyələri vergitutmanın ümumi təyinatını xarakterizə edir. Ən ilkin ümumi vergi nəzəriyyələrindən biri vergitutmada əvəzli qarşılıqlı prinsipə əsaslanan mübadilə nəzəriyyəsidir. Bu nəzəriyyənin mahiyyəti vətəndaşların ödədikləri vergilər müqabilində dövlətdən ictimai aayişin qorunması, xarici hücumlardan müdafiə və s. kimi xidmətlər alması ilə bağlıdır.

Mübadilə nəzəriyyəsinin bir forması kimi ilk dəfə atomistik nəzəriyyə yarandı. Bu nəzəriyyənin mahiyyəti vergilərin vətəndaşların mühafizəsi və ölkənin müdafiəsi qarşılığında məcburi ödəniş forması kimi çıxış etməsindədir.

Daha sonra vətəndaşın cəmiyyətdən aldığı zövqə görə ödədiyi qiymət özünü zövq, ləzzət nəzəriyyəsində tapdı.

Həmin dövrlərdə vergilərin hər hansı bir riskin yaranacağı halda vətəndaşların dövlətə ödədiyi sığorta ödənişi vergilərə sığorta mükafatı kimi baxan nəzəriyyədə formalaşmağa başladı. Bu nəzəriyyəyə görə vergi ödəyiciləri öz gəlirlərinin həcmindən asılı olaraq oğurluq, müharibə, yanğın və s. kimi hadisələrdən öz mülkiyyətlərini sığortalayırlar. Həqiqi sığortadan fərqli olaraq burada vergilər sığorta halı baş verdikdə onun əvəzini geri almaq məqsədilə deyil, müdafiə və qanun pozuntusunun təmin edilməsi məqsədilə dövlət xərclərinin maliyyələşdirilməsi üçün ödənilir.

Tərəfdarları A.Smit və D.Rikardo olan vergilərin klassik nəzəriyyəsi yüksək nəzəri səviyyəyə çataraq, vergilərə hökumətin saxlanılması məqsədilə zəruri olan xərcləri təmin edən dövlət gəlirlərinin bir növü kimi baxırdılar. A.Smit qeyd edirdi ki, hər bir vətəndaşın həm ödəməli olduğu verginin məbləği, həm də ödənilmə müddəti əvvəlcədən dəqiq müəyyən edilməlidir. Belə olmasa, vergi ödəyən vergi yığanın hökmü altına düşəcək, beləliklə vergi yığan bu vəziyyətdən öz şəxsi mənafeyini güdərək istifadə edəcək. Bu səbəbdən vergilər hər bir vergi ödəyicisinə əlverişli olan vaxtda tutulmalıdır.

Hüquqi dövlət haqqında təlimin yaranması yeni vergi nəzəriyyələrinin - qurban nəzəriyyəsi və kollektiv istehlak nəzəriyyəsinin yaranmasına səbəb oldu. Bu nəzəriyyələr verginin məcburi xarakterli olması fikrini irəli sürərək onu cəmiyyətin dövlət quruluşunun mahiyyətindən doğan bir öhdəlik olduğunu izah edirdi.

Mahiyyət etibarilə klassik nəzəriyyəyə tamamilə əks olan Keyns nəzəriyyəsi C.M.Keynsin adı ilə bağlıdır. Bu nəzəriyyəyə görə vergilər iqtisadiyyatın tənzimlənməsinin əsas alətidir, ölkə iqtisadiyyatının uğurlu inkişafının tərkib hissələrindən biridir.

Keynsin fikrincə, tam məşğulluq şəraitində iqtisadi artım pul yığımlarından asılıdır. Tam məşğulluq halı isə praktiki cəhətdən qeyri-mümkündür. Bu da o deməkdir ki, yığımlar istehsala qoyulmamaqla passiv gəlir mənbəyinə çevrilirlər. Bununla da iqtisadi artımın ləngiməsinə səbəb olurlar. Yaranmış bu mənfi halı aradan qaldırmaq məqsədilə artıq yığımları vergilər vasitəsilə büdcəyə cəlb etməklə onlardan investisiya məqsədilə ehtiyyat mənbə kimi istifadə etmək olar. Bu yolla o, kifayət qədər yüksək və artan vergi dərəcələrinin vacibliyini sübut edirdi.

Keyns nəzəriyyəsinə görə yüksək vergilər iqtisadi fəaliyyəti stimullaşdıraraq iqtisadi balanslaşmaya təsir göstərir, aşağı dərəcəli vergilər isə dövlət xəzinəsini azaldaraq iqtisadi dayanıqsızlığın güclənməsinə səbəb olur. Bununla da, Keyns nəzəriyyəsində vergilərin dövlətin tənzimlənmə siyasətində vacibliyi vurğulanır.

XX əsrin 50-ci illərində Milton Fridman tərəfindən pulun kəmiyyət nəzəriyyəsinə əsaslanan monetarizm vergi nəzəriyyəsi irəli sürüldü. Fridmana görə milli iqtisadiyyatın tənzimlənməsi ölkədə olan pulun miqdarından və bankların faiz dərəcələrinə görə dəyişən pul dövriyyəsindən asılıdır. Onun fikrincə, artıq pulları vergilər vasitəsilə dövriyyədən çıxararaq ölkədə olan pul kütləsinin tənzimlənməsinə təsir etmək olar.

Buradan belə bir nəticə alınır ki, monetarizm və Keyns nəzəriyyələrinə görə vergilər iqtisadiyyatın inkişafına mane olan amillərin təsirini azaldır. Monetarizm nəzəriyyəsində bu amillər pul kütləsi olduğu halda, Keyns nəzəriyyəsində həmin amillər yığımlardır.

XX əsrin 80-ci illərində vergilərin iqtisadiyyatın inkişafının və tənzimləmənin əsas amillərindən hesab edilən təklif iqtisadiyyatı nəzəriyyəsi yarandı. Təklif iqtisadiyyatı nəzəriyyəsinə görə vergitutmanın səviyyəsinin yuxarı olması sahibkarlıq fəaliyyətinə və investisiya fəallığına mənfi təsir göstərir, nəticədə vergi ödənişlərinin səviyyəsinin azalması baş verir.

Vergilərin səviyyəsilə dövlətin real gəlirləri arasındakı nisbət iqtisadiyyatda sıx-sıx müraciət edilən, lakin hələ də tam həllini tapmamış vacib məsələlərdəndir. Bu problemin həlli vergi dərəcələri və vergi daxilolmalarının həcmi arasındakı asılılığı özündə əks etdirən əyrini – Laffer əyrisini meydana gətirdi:

 y

 y1

 0 x1 x

 Qrafik 1. Laffer əyrisi

Burada, x və y uyğun olaraq, vergi dərəcəsi və büdcə gəlirlərini, x1 və y1 isə büdcə gəlirlərinin maksimum qiymət aldığı vergi dərəcəsi və büdcə gəlirlərinin maksimum mümkün həddini göstərir.

Laffer beləliklə, vergitutmanın proqressivliyi ilə büdcə gəlirləri arasında kəmiyyət asılılığının parabolik əyrisini quraraq vergilərin azaldılmasının investisiya fəallığına müsbət təsir göstərdiyi nəticəsinə gəldi.

Laffer onu da qeyd edirdi ki, əyrinin əsasını təşkil edən fundamental ideya ondan ibarətdir ki, vergi dərəcəsinin son həddi mümkün qədər yüksək olduğu halda vergi ödəyicilərinin vergi ödəməkdən yayınması da bir o qədər yüksək olacaqdır. Beləliklə, vergi ödəyicilərinin bir hissəsinin iqtisadiyyatın leqal sektorundan gizli sektoruna keçməsi baş verir.

Laffer nəzəriyyəsinə görə, gizli iqtisadiyyatın inkişafı ilə vergi sistemi arasında tərs mütənasiblik var. Yəni vergi dərəcələrinin artımı gizli iqtisadiyyatın da ölçülərinin artmasına səbəb olur, vergi siyasətinin inkişafında azalma baş verir.

Laffer korporativ vergilərin hesablanması zamanı yarana biləcək çətinlikləri əvvəlcədən görərək, əmələ gətirdiyi əyri xətti gəlir vergisi hesabına dövlət gəlirlərinin hesablanmasına yönəltmişdir. O gəlirdən büdcəyə daxil olmalı olan verginin son həddini 30 faiz həddində hesab edir. Onun fikrincə bu hədd daxilində iqtisadi fəallıq yüksələcək, vergi daxilolmalarının ümumi həcmi də artacaqdır.

Xüsusi vergi nəzəriyyələrindən ən birincisi birbaşa və dolayı vergilərin nisbəti nəzəriyyəsi olmuşdur. Bu nəzəriyyəyə görə vergi sistemləri əsasən birbaşa vergilərdən təşkil olunurdu, dolayı vergilər isə əmtəənin dəyərini artırdığı üçün xalqın sosial-iqtisadi vəziyyətinə mənfi təsir göstərən vergilər hesab olunurdu.

Vergitutmada sosial ədalətliliyin təmin edilməsi maliyyə sferasında elmi nəzəriyyələrin yarandığı ilk vaxtlardan daim mütəxəssislərin qarşısında duran əsas məsələlərdən biri olmuşdur. Buna görə də vahid vergi nəzəriyyəsinin meydana gəlməsi ilk öncə demokratik vergi sisteminin yaradılması məqsədilə aparılan islahatlarla bağlı idi. Bu ideya vergilərin hesablanıb ödənilməsi mexanizminin nə qədər mürəkkəb, sərt və ağır olduğunun aradan qaldırılması mahiyyətini əks etdirmişdir.

Vahid vergi nəzəriyyəsi ilə bağlı irəli sürülən fikirlərin əsasını vergilərin vahid bir mənbədən-gəlirdən ödənilməsi ideyası təşkil edirdi. Bu səbəblə, vahid vergi nəzəriyyəsinə görə sayca çoxluq təşkil edən müxtəlif vergi növlərilə müqayisədə vahid verginin tətbiqi vergitutmada daha sadə forma kimi məqsədəuyğun ola bilər. Bu fikrin meydana gəlməsi cəmiyyətin imtiyazlı təbəqələrinə məxsus sərvətlərin vahid aksiz formasında vergiyə cəlb edilməsi məqsədlərindən əmələ gəlmişdir.

Bir sıra nəzəriyyəçilər vahid vergitutma obyekti kimi kapitalı əsas götürürdülər. Onların fikrincə, vahid vergitutma obyekti kimi kapitaldan dövlət xəzinəsinə daxilolmalar dövlətin bütün xərclərini ödəyə bilər. Buna görə də onlar, vahid vergiyə bütün bədbəxtliklərdən çıxış yolu kimi baxırdılar. Lakin kapitaldan vahid verginin tutulması praktikada özünü doğrultmur, yalnız nəzəriyyədə mümkün ola bilər.

İstənilən halda vahid verginin tətbiqilə ədalətsizlik prinsipinin aradan qaldırılması halı tam mümkün deyil. Bunu vahid verginin əvəz etdiyi hər bir vergi növündə ədalətsizlik əlamətlərinin mövcudluğu ilə izah etmək olar. Belə olan halda vahid verginin tətbiqilə bir neçə vergi növünün birləşdirilməsi baş verir, həmin vergilərə məxsus ədalətsizlik əlamətləri də bir vergidə birləşdirilmiş olur. Nəticədə ədalətsizlik əlamətləri ayrı-ayrı vergi növlərinə nisbətdə vahid vergidə özünü daha çox biruzə vermiş olur. Vahid verginin daha bir çatışmayan tərəfi isə onun tətbiqi zamanı az gəlirlərin vergidən azad edilməsi və yaxud aşağı vergi dərəcələrinin tətbiqinin məqsədəuyğun hesab edilməməsidir. Çünki adətən cəmiyyətin az gəlirli təbəqəsinin xüsusi çəkisi varlılara nisbətdə daha çox olur.

Qeyd olunanlarla yanaşı, beynəlxalq təcrübə göstərir ki, vahid verginin tətbiqi zamanı yalnız ayrıca götürülmüş bir neçə vergi növünün birləşdirilərək müəyyən kateqoriyalı vergi ödəyicilərinə tətbiqi daha məqsədəuyğundur. Buna dünyanın əksər ölkələrində, o cümlədən Azərbaycanda sadələşdirilmiş verginin tətbiqini misal göstərmək olar.

Vergitutmanın nəzəri əsaslarına vergilərin sosial-siyasi xarakteri böyük təsir göstərirdi. Bu da özünü mütənasib və proqressiv vergitutma nəzəriyyəsində tapmışdır. Bu nəzəriyyəyə görə vergi ödəyicisinin gəlirinin artması vergi dərəcələrinin də artmasına səbəb olacaqdır.

Vergitutmanın əsas problemlərindən biri özünü vergilərin başqasının üzərinə keçirilməsi nəzəriyyəsində tapdı. Bu nəzəriyyənin mahiyyəti vergi yükünün bölüşdürülməsinin nəticəsinin yalnız qiymətin əmələ gəldiyi mübadilə prosesində mümkün olması ilə bağlı idi. Bu nəzəriyyənin banisi C.Lokk vergilərin ağırlığının sonda torpaq mülkiyyətçisinin üzərinə düşdüyü nəticəsinə gəlmişdi. Kolumbiya Universitetinin professoru E.Seliqmen də bu nəzəriyyənin əsas müddəalarını şərh edərək onun iki növünü fərqləndirdi: verginin satıcıdan alıcının üzərinə keçirilməsi və verginin alıcıdan satıcının üzərinə keçirilməsi.

* 1. **Fiskal siyasətin vergi tənzimlənməsi mexanizmləri**

Hər bir dövlət özünün fiskal siyasətini həyata keçirərkən vergi tənzimlənməsi mexanizmlərindən istifadə edir. Vergi tənzimlənməsi mexanizmi dedikdə, vergilərlə bağlı olan təşkilati-hüquqi normaların, vergitutma metod və alətlərinin məcmusu başa düşülür. Həmin norma və metodlar vergitutmanın əsas qanunvericilik sənədi – Vergi Məcəlləsi ilə müəyyən edilir. Vergi Məcəlləsi ilə ölkədə sosial-iqtisadi məsələlərin vergi tənzimlənməsi həyata keçirilir.

Hər bir vergi mexanizminin tətbiqi qanunvericiliyin müəyyən etdiyi tələb və şərtlər daxilində obyektiv formada yerinə yetirilir. Bununla vergi mexanizmi vergi hüququ normalarına əsaslanaraq vergitutma prosesində münasibətlərin yaranması və tənzimlənməsi üçün şərait yaradır. Bu isə o deməkdir ki, vergi tənzimlənməsi ərazilərin, təsərrüfat subyektlərinin və əhalinin sosial qruplarının iqtisadi maraqlarının kəsişdiyi mürəkkəb bir sahədir.

Vergi mexanizminin yaradılması aşağıdakı mərhələlərdən ibarət ardıcıl prosesi özündə ehtiva edir:

* Vergi mexanizminin işlənib hazırlanması – müasir mərhələdə vergi siyasətinin məqsəd və vəzifələrinin yerinə yetirilməsini təmin edən vergi münasibətlərinin müəyyən edilməsi;
* Vergi mexanizminin praktiki tətbiqi;
* Vergi münasibətlərinjn müəyyən olunmuş forma və üsullarına əməl edilməsinin yoxlanılması, informasiyanın yığılması, vergi mexanizminin fəaliyyətinin müsbət və mənfi cəhətlərinin aşkar edilməsi üçün nəzarət tədbirlərinin həyata keçirilməsi;
* Mövcud vergi sisteminin təhlili, onunqiymətləndirilməsi və vergi mexanizminin təkmilləşdirilməsi üzrə təkliflərin işlənib hazırlanması.[[4]](#footnote-4)[18]

Fiskal siyasətin vergi tənzimlənməsi müxtəlif forma və üsullar vasitəsilə həyata keçirilir, büdcənin gəlir və xərclərini balanslaşdırmaq məqsədi daşıyır. Vergi tənzimlənməsinin həmin forma və üsulları arasındakı fərqi də öz növbəsində konkret vergi növünün özünəxas xüsusiyyətləri və dövlətin qarşısında duran əsas vəzifələri müəyyən edir.

Vergi tənzimlənməsi mexanizmi vergi münasibətlərinin təşkilinin təkcə forma və üsullarını deyil, eyni zamanda onların kəmiyyət və keyfiyyətinin müəyyən edilməsi üsullarını da özündə birləşdirir. Vergi mexanizminin kəmiyyət parametrlərinə vergilərin dərəcəsi, vergi güzəştinin həcmi, ÜDM-un vergilər vasitəsi ilə büdcəyə cəlb edilən hissəsi, vergilərin yığım hissəsi və s. aid edilir. Cəmiyyətin iqtisadi inkişaf səviyyəsinə və investisiya siyasətinin həyata keçirilməsinə vergilərin təsiri, vergi tənzimlənməsinin səmərəliliyi və s. vergi mexanizminin keyfiyyət parametrlərinə aiddir.

Vergi mexanizmi vergi nəzəriyyəsinin iqtisadi kateqoriya kimi şərh edilən bir sahəsidir. Milli iqtisadiyyatın tənzimlənməsinin vergi mexanizminin fəaliyyət prinsipləri aşağıdakı kimi qruplaşdırılır:

* hüquqi tənzimləmə və reqlamentləşdirmə
* vergi planlaşdırması və proqnozlaşdırması
* vergitutmanın idarə edilməsi
* vergi nəzarəti

Hüquqi tənzimləmə və reqlamentləşdirmə dövlət orqanları tərəfindən tətbiq olunan vergi tənzimlənməsinin təşkili üzrə qanunvericilik aktlarının işlənib hazırlanması və qəbul edilməsidir.

Vergi planlaşdırması iqtisadi inkişafın məqsədli təyinatına uyğun olaraq proseslərin koordinasiyası, bütün sahə və regionların inkişafının balanslaşdırılması ilə obyektiv surətdə fəaliyyətdə olan iqtisadi qanunları nəzərə alaraq, iqtisadiyyatın hakimiyyət tərəfindən tənzimlənməsidir. Vergi proqnozlaşdırması isə iqtisadi inkişaf perspektivlərini nəzərə alaraq vergitutma konsepsiyasını tərtib edir, vergiyə cəlb olunmanı qanunvericiliklə müəyyən edir və büdcənin vergilər üzrə təsdiqini həyata keçirir.

Vergitutmanın idarə olunması xüsusi üsullarla, o cümlədən, vergi stimullarının yardımı ilə mütəxəssislər aparatı tərəfindən tətbiq edilir. Vergilərin idarə edilməsi vergi intizamının əməl edilməsin, istehsalın inkişafının stimullaşdırılmasına xidmət edir. Vergi stimulları vergi güzəştləri və vergi sanksiyalarından ibarətdir.

Vergi güzəştlərinin xüsusiyyətləri vergi növündən, hesablama metodikasından və vergidən istifadənin məqsədindən asılı olaraq müəyyənləşir. Vergi güzəştləri sisteminə vergilərin ödənilməsi üzrə möhlətin verilməsini, vergi öhdəliklərinin azaldılması, avans ödənişlərin ləğv olunması və s. güzəştlər daxildir. Dünya təcrübəsində vergi tənzimlənməsinin təşkilinin aşağıdakı vergi güzəştləri prinsipləri islənib hazırlanmışdır:

* vergi güzəştlərin tətbiqi seçim xarakteri daşımır
* investisiya güzəştlərilə yalnız dövlətin investisiya layihələrini yerinə yetirən vergi ödəyiciləri təmin edilir
* vergi güzəştlərinin tətbiqindən dövlət heç bir iqtisadi zərər almamalıdır
* vergi güzəştlərinin tətbiqi formaları yalnız qanunla müəyyən olunur.[[5]](#footnote-5)[21]

Dövlətin vergi tənzimlənməsinin digər elementi olan vergi sanksiyaları tənzimləmə prosesində ikili xarakter daşıyır. Vergi sanksiyaları iqtisadiyyatın tənzimlənməsində mühüm rol oynuyur. Vergi sanksiyalarına cərimələr, penyalar və s. aiddir. İlk növbədə, vergi sansksiyaları vergi qanunvericiliyinə əməl edilməsini təmin edirlər. Çünki büdcə qarşısındakı öhdəliklərə əməl edilmədikdə sanksiyalar tətbiq edilir. İkincisi isə, vergi sanksiyaları təsərrüfat subyektlərini təsərrüfatçılığın daha əlverişli formalarından istifadə etməyə sövq edirlər. Onu da qeyd etmək lazımdır ki, sanksiyaların kəsərliyi nəzarət və cəza tədbirlərini həyata keçirən orqanların fəaliyyətinin səmərəliliyindən asılıdır.

Beləliklə, vergi güzəştləri və vergi sanksiyalarının optimal şəkildə bir-biri ilə uyğunlaşdırılması vergitutmanın çevikliyini, son nəticədə vergi siyasətinin səmərəliliyinə səbəb olur. Xarici iqtisadi əlaqələrin və investisiya proseslərinin vergi stimullaşdırılması iqtisadiyyatın strukturunun yeni forma almasına müsbət təsir göstərir. Təkrar istehsal proseslərinin dinamik xarakteri güzəşt və sanksiyalar sistemi vasitəsilə cari vergi düzəlişlərinin vacibliyini tələb edir. Çox zaman mövcud iqtisadi reallıqla qanunvericilik qərarının qəbul edildiyi an arasında əhəmiyyətli dərəcədə fərq müşahidə olunur.

Vergi nəzarəti vergi orqanlarının vergi qanunvericiliyinin tələblərinə tam və vaxtında əməl edilməsinə, baş vermiş vergi qanunsuzluğunun aradan qaldırılmasına, ən əsası isə vergi vergi münasibətlərində yarana biləcək qanun pozuntularının və mübahisəli halların əvvəlcədən qarşısının alınmasına xidmət edir. Vergi nəzarətinin məqsədi vergilərin dövlət büdcəsinə tam və vaxtında daxil olmasını təmin etməkdən ibarətdir.

Vergi mexanizminin sadaladığımız bütün həlqələri arasında şərti olaraq sərhəd vardır. Çünki praktikada onlar daim kəsişirlər. Vergi tənzimlənməsi ilə vergi nəzarəti isə bir tam kimi çıxış edirlər.

Vergi mexanizminin elementləri həm də müstəqil komplekslərdir, onların hər birinin ayrı-ayrılıqda təşkili, qiymətləndirilməsi üsulları vardır. Vergi planlaşdırmasının, tənzimlənməsinin, idarə edilməsinin və nəzarətinin üsullarının bir-birindən fərqlənməsi onların müstəqil sahə kimi tədqiqinə və onlara xas qanunauyğunluqları müəyyən etməyə imkan verir. Bununla da vergi mexanizminin təkmilləşdirilməsi istiqamətləri işlənib hazırlanır.

Vergi planlaşdırmasının qarşısında duran əsas vəzifələr birmənalı deyillər. Bu vəzifələr kim tərəfindən qoyulmasından asılı olaraq, dövlət və korporativ vergi planlaşdırmasına bölünür. Dövlət vergi planlaşdırmasının məqsədi dövlət büdcəsinin tələbatının təmin olunması, korporativ vergi planlaşdırmasının məqsədi isə vergi ödənişlərinin optimallaşdırılması və minimallaşdırılması üçün qanuni üsullardan istifadə edilməsidir.

Vergi tənzimləməsi, idarəedilməsi və nəzarəti sahələri üzrə də dövlət, korporativ və şəxsi iqtisadi maraqlar kəsişdiyi üçün onlar da birmənalı deyillər. Bu səbəbdən, büdcə-vergi tənzimlənməsi, vergitutmanın idarəedilməsi və büdcə-vergi nəzarəti özünəxas üsullarla həyata keçirilir; eyni zamanda öz məqsəd və vəzifələri vardır.

Vergi mexanizminin daxili məzmununu büdcə üzrə gəlirlərin formalaşması və vergi məbləğlərinin ərazi və regionlar üzrə yenidən bölüşdürülməsi zamanı meydana gələn hüquqi və maliyyə münasibətləri təşkil edir. Təşkilati-iqtisadi və maliyyə münasibətləri sistemi vergi mexanizminin qurulmasının xüsusiyyətlərini müəyyənləşdirir.

Vergi siyasətinin məqsəd və vəzifələrinin həyata keçirilməsini təmin edən vergi münasibətlərinin müəyyən olunması vergi mexanizminin yaradılmasının əsas mərhələsidir.

Beynəlxalq təcrübə də göstərir ki, vergi siyasəti iqtisadi cəhətdən inkişaf etmiş dövlətlərdə daha elastik, daha demokratik və daha stimullaşdırıcı olması ilə fərqlənir, bu isə ölkənin sosial-iqtisadi inkişafında özünü biruzə verir.

Vergi mexanizminin stimullaşdırıcı xarakteri olduğu kimi, bazara güclü təsiretmə qabiliyyəti və inzibati amirlik xüsusiyyətləri də müvcuddur. Bu da iqtisadi proseslərə daha effektiv təsir göstərməyə, qiymətlərin səviyyəsinin, eyni zamanda rəqabətin və bazar tarazlığının qorunmasına, dövlətin sosial-iqtisadi planlarını həyata keçirməyə şərait yaradır. Həmçinin vergi mexanizminin köməyilə təsərrüfat subyektlərinin maliyyə təsərrüfat fəaliyyətinə nəzarəti həyata keçirməyə imkan verir.

Vergi mexanizminə yalnız vergilərin toplanmasına dövlətin operativ müdaxiləsi mövqeyindən baxmaq yalnışdır. Çünki, belə yanaşma zamanı vergi mexanizmi özünün obyektiv xarakterini itirərək pul vəsaitlərinin yenidən bölüşdürülməsində subyektiv vasitəyə çevrilir. Vergi mexanizmində obyektiv və subyektiv başlanğıc arasında vəhdət vardır, buna görə də onlar arasındakı tarazlıq pozulmamalıdır.

Vergi mexanizminin səmərəliliyinin təmin edilməsində vergi ödəyicilərinin vergilərin hesablanması və ödənilməsi qaydaları barəsində məlumatlılığına nail olunması vacib məsələlərdən biridir. Buna görə də hər bir vergi ödəyicisi hansı verginin hansı məbləğdə və nə zaman ödəməli olduğunu dəqiq bilməsi üçün vergi mexanizmi düzgün qurulmalıdır.

Milli iqtisadiyyatın tənzimlənməsində optimal vergi mexanizminin tətbiq edilməsi müxtəlif vergi növlərinin seçilməsi, onların hesablanması və büdcəyə ödənilməsinin uyğun norma və qaydalarının tətbiq edilməsidir. Bu zaman vergi güzəştlərinin və vergi sanksiyalarının tərkibi mühüm rol oynuyur. Vergi mexanizmi təkrar istehsalın təmin edilməsi məqsədlərinə xidmət edir, dövlət, korporativ və şəxsi iqtisadi maraqlar arasında nisbi tarazlığa nail olunmasına yardım edir. Funsionallıq baxımından, vergi mexanizminin elementlərinin fəaliyyəti fiskal və tənzimləyici mövqelərlə məhdudlaşır. Həmin mövqelər arasında nisbətin qorunması optimal vergi mexanizminin mövcudluğundan xəbər verir. Lakin ölkədə iqtisadi-siyasi sabitlik yoxdursa, optimal vergi mexanizminin həyata keçirilməsi olduqca çətinləşəcəkdir. Ona görə də, vergi taktikasının formalaşdırılması və vergitutma strategiyasının seçilməsi zamanı optimal vergi mexanizmi üçün həmin şərtlərin yerinə yetirilməsi çox vacibdir.

İnkişaf etmiş ölkələrdə olduğu kimi Respublikamızda da fiskal siyasətin vergi tənzimlənməsinin əsas istiqamətləri vergi mexanizminin sadə və təkmil olmasına və vergi yükünün azaldılmasına istiqamətləndirilmişdir. Bu istiqamət sahibkarlıq fəalliyətinin sərbəst inkişaf etməsi üçün münbit iqtisadi şəraitin yaradılmasına yönəldilmişdir. Hal-hazırda iqtisadiyyatda dövlət büdcəsindən subsidiyalar alan kənd təsərrüfatı və s. kimi sahələrin olduğu bir vəziyətdə vergi ödəyicilərinin üzərinə düşən vergi yükünün düzgün və optimal bölgüsünün aparılmasını təmin edən vergi mexanizminin yaradılması vacib məsələlərdən biridir. Ümumilikdə, təkmil vergi mexanizminin əsasını vergilərin həm fiskal, həm də tənzimləyici funksiylarının tətbiq olunmasını təmin edən tədbirlər təşkil edir. Eyni zamanda, vergi dərəcələrinin optimallaşdırılması, vergi güzəşti və vergi azadolmalarından təyinatına görə istifadənin təmin edilməsi və vergi yükünün aşağı salınmaqla vergitutma bazasının genişləndirilməsi də təkmil vergi mexanizminin yaradılmasının əsasında durur.

**II FƏSİL. MİLLİ İQTİSADİYYATDA FİSKAL SİYASƏTİN TƏHLİLİ VƏ SƏMƏRƏLİLİYİNİN QİYMƏTLƏNDİRİLMƏSİ ÜSULLARI**

**2.1. Azərbaycanda vergi siyasətinin onun sosial-iqtisadi inkişafa təsiri**

Bazar iqtisadiyyatı şəraitində sahibkarlıq fəaliyyətinin və investisiya qoyuluşlarının stimullaşdırılması dövlətin sosial-iqtisadi proseslərinin tənzimlənməsi və iqtisadi inkişafın təmin edilməsində əsas vəzifələrdən birinə çevrilmişdir. Bu vəzifələrin həyata keçirilməsində dövlətin vergi siyasətinin rolu böyükdür. Belə ki, vergi siyasəti ölkənin sosial-iqtisadi həyatına birbaşa təsir göstərir.

Vergi siyasəti dedikdə, dövlətin və cəmiyyətin müxtəlif sosial qruplarının tələbatlarının və ölkə iqtisadiyyatının inkişaf etdirilməsi ilə bağlı dövlətin həyata keçirdiyi tədbirlər sistemi başa düşülür.

Azərbaycan Respublikasında vergi siyasəti dövlət müstəqilliyinin bərpasından sonra Ümummilli lider Heydər Əliyev tərəfindən iqtisadi inkişaf strategiyasının əsasının qoyulması ilə təşəkkül tapdı. İqtisadi inkişaf strategiyası qısa zaman çərçivəsində ölkə iqtisadiyyatında böyük nailiyyətlərin əldə edilməsinə, ölkəmizin regionda lider mövqeyə yüksəlməsinə təkan vermişdir.

Azərbaycanda vergi siyasətinin modernləşdirilməsi prosesi iqtisadiyyatın strukturunda davamlı olaraq dəyişikliklərə, şaxələnmələrə, eyni zamanda sahibkarlığın ölkənin iqtisadi həyatının əsasını təşkil etməsinə nail olmuşdur. Həmin dövrdə vergi siyasətinin modernləşdirilməsi dövlətin qarşısında vacib bir məsələ idi. Bu proses başlayanda qarşıya bir sıra vacib məqsədlər qoyulmuşdu. Bunlar vergi qanunvericiliyini təkmilləşdirmək, vergi menecmentinin müasir standartlarla tətbiqi və geniş miqyaslı vergi xidmətlərinin yaradılmasından ibarət idi. Həmin illər ərzində respublikamızın iqtisadi həyatında yaranan mübət dəyişikliklər nəticə etibarilə özünü işgüzar mühitin genişlənməsində, sahibkarlıq subyektlərinin artımında göstərdi. Zaman keçdikcə, sahibkarlıq subyektlərinin sayı daha da artdı, hər il minlərlə yeni-yeni müəssisələr yarandı, hüquqi və fiziki şəxslər sahibkarlıq fəaliyyətinə qoşuldu, cəmiyyətdə işgüzarlıq səviyyəsi artmağa başladı. Hazırda bu proseslər daha iri miqyaslı olması ilə ölkə iqtisadiyyatında davam etməkdədir.

Ölkə iqtisadiyyatında davam edən sürətli inkişaf, iqtisadi artım templərində müşahidə olunan yüksək göstəricilər, sahibkarlıq fəaliyyətinin, eyni zamanda kiçik və orta biznesin inkişafı, qeyri-neft sektorunun inkişafına nail olmaq, regionların sosial-iqtisadi həyatında əldə olunan yüksək nailiyyətlər ölkəmizdə həyata keçirilən uğurlu islahatların nəticəsidir.

Həyata keçirilmiş uğurlu islahatlar nəticəsində respublikamızda sahibkarlar təbəqəsi formalaşmış, özəl sektorun payı ölkənin sosial-iqtisadi inkişaf xəttində əhəmiyyətli dərəcədə artmışdır.

Ümumilikdə, ötən 10 il ərzində regionların sosial-iqtisadi inkişafı sahəsində həyata keçirilən siyasət ölkənin makroiqtisadi göstəricilərinin sürətlə yaxşılaşmasına səbəb olmuş, Ümumi Daxili Məhsul (ÜDM) 3,2 dəfə, adambaşına ÜDM-in həcmi 2,8 dəfə, qeyri-neft sektoru 2,6 dəfə artmış və ölkəmizdə orta illik iqtisadi artım 12,9 % təşkil etmişdir.

Son 10 ildə strateji valyuta ehtiyatları 31 dəfə, xarici ticarət dövriyyəsi 6,6 dəfə, ixrac 9,3 dəfə, idxal 4,1 dəfə, qeyri-neft ixracı 4,7 dəfə artmışdır.

Azərbaycan iqtisadiyyatı "Qlobal Rəqabət Qabiliyyəti İndeksi 2013-2014" hesabatına əsasən, rəqabət qabiliyyəti səviyyəsinə görə 39-cu, MDB-də 1-ci olmuş, ölkəmiz ilk dəfə dünyanın "yuxarı orta gəlirli" və "yüksək insan inkişaflı" ölkələr qrupuna daxil olmuşdur. Nüfuzlu reytinq agentliklərinin hamısı ("Fitch Ratings", "Standart & Poor's" və "Moody's") Azərbaycana investisiya kredit reytinqi vermiş və Azərbaycan Qafqaz ölkələri arasında investisiya reytinqinə malik yeganə ölkə olmuşdur.

Son 10 ildə dövlət büdcəsinin gəlirləri 16 dəfə, orta aylıq əmək haqqı 5,5 dəfə, pensiyalar 9,6 dəfə, əhalinin əmanətləri 27 dəfə artmışdır.

Minimum əmək haqqının ölkə üzrə yaşayış minimumuna çatdırılması siyasəti davam etdirilmiş, əmək siyasəti və əməyin ödənilməsi sahəsində həyata keçirilən islahatlar nəticəsində işləyənlərin orta aylıq əmək haqqının ilbəil artması əhalinin həyat səviyyəsinin yüksəldilməsini təmin etmişdir. Son 10 ildə ölkədə minimum əmək haqqının məbləği 11,7 dəfə artmış, yoxsulluğun səviyyəsi 2003-cü ildəki 44,7 faizdən 2013-cü ildə 5,3 faizə düşmüşdür.

Azərbaycanda həyata keçirilən çevik büdcə-vergi siyasəti nəticəsində dövlətin iqtisadi qüdrətinin daha da artırılması, regionların, qeyri-neft sektorunun və sahibkarlığın inkişaf etdirilməsi, istehsal və infrastrukturun müasir tələblərə uyğun yenidən qurulması, xalqın rifah halının yaxşılaşdırılması istiqamətində işlər davam etdirilmiş, dövlət büdcəsi sosial və investisiya yönümlü, inkişaf və quruculuq büdcəsi, iqtisadi islahatların və dövlət proqramlarının maliyyələşmə mənbəyi olmuşdur.[[6]](#footnote-6)[3]

Vergi Məcəlləsi MDB dövlətləri arasında qəbul edilmiş son Vergi Məcəlləsi olduğuna görə daha öncə qəbul edilmiş Vergi Məcəllələrində yol verilmiş nöqsanlar təkrar olunmamışdır. Belə ki, ölkəmizdə azad sahibkarlığın inkişafı və iqtisadiyyatda investisiya qoyuluşlarının həcminin artması məqsədilə münbit şəraitin yaradılmasında dünya standartlarına cavab verən Vergi Məcəlləsinin tətbiqinin rolu böyük olmuşdur. Müqayisə kimi, 1995-2000-ci illərdə iqtisadiyyata investisiya qoyuluşlarının ümumi həcminin 11 milyard dollar olduğu halda, Vergi Məcəlləsi qəbul edildikdən sonra 2000-2014-cü illər ərzində həmin göstəricinin 12 dəfə artaraq 132 milyard dollar olduğunu misal göstərə bilərik. Çünki, Vergi Məcəlləsinə kimi olan dövrdə vergitutmada qəbul edilmiş normativ aktların heçbiri ölkəmizin vergi sistemini tam əhatə edə bilmirdi. Bu boşluqlar həm vergi ödəyicilərinin, həm də vergi xidməti göstərən orqanların fəaliyyətini çətinləşdirirdi. Vergi sisteminin yeganə normativ-hüquqi bazası olan Vergi Məcəlləsinin tətbiqilə hamin boşluqlar, ziddiyyətlər və pərakəndəlik aradan qaldırılmış, vergilərin sayı, dərəcələri, tətbiq edilən maliyyə sanskiyalarının məbləği aşağı salınmış, vergi ödəyicilərinin hüquqları genişləndirilmişdir.

İnvestisiyaları cəlb etmək, müəssisələrin istifadəsində qalan maliyyə vəsaitlərini artırmaq və vergilərin iqtisadi fəallığa uzunmüddətli stimullaşdırıcı təsirini təmin etmək məqsədilə son 10 ildə mənfəət vergisinin dərəcəsi 2003-cü ildə 27 faizdən 25 faizə, 2004-cü ildə 24 faizə, 2006-cı ildə 22 faizə, 2010-cu ildən isə 20 faizə mərhələlərlə endirilmişdir.

Əhalinin maddi təminatının yaxşılaşdırılma və sosial müdafiəsinin gücləndirilməsi məqsədilə fiziki şəxslərin 14 faiz dərəcə ilə vergi tutulan aylıq gəlirlərinin maksimum həddi 2006-cı ildə 600 manatdan 1000 manata, 2008-ci ilin əvvəlindən 2000 manata, 2013-cü ilin yanvar ayının 1-dən isə 2500 manatadək artırılmışdır. Fiziki şəxslərin gəlir vergisinin maksimum həddi 2010-cu ilin yanvar ayının 1-indən 35 faizdən 30 faizə, 2013-cü ilin yanvarın 1-indən 25 faizə endirilmişdir.

Fərdi sahibkarların gəlir vergisi ilə hüquqi şəxslərin mənfəət vergisinin dərəcələrinin eyniləşdirilməsi məqsədilə və vergi yükünün aşağı salınması fikri əsas götürülərək sahibkarlıq fəaliyyəti ilə məşğul olan fiziki şəxslərin gəlir vergisinin dərəcəsi 20 faizə endirilməklə hüquqi şəxslərin mənfəət vergisinin dərəcəsilə bərabərləşdirilmişdir.

Respublikada kiçik və orta sahibkarlığın inkişafına dəstək olmaq, onların vergitutma mexanizmini yüngülləşdirmək məqsədilə 2001-ci ildən sadələşdirilmiş verginin dərəcəsi Bakı şəhərində 4 faiz, regionlarda və Naxçıvan Muxtra Respublikasının ərazisində 2 faiz həddində müəyyənləşdirilmişdir.

Vergi Məcəlləsində edilmiş son dəyişikliklərə görə vergi ödəyicilərinin risklərinin minimuma endirilməsi, vergi münasibətlərinin yoldaşlıq prinsipləri üzərindən yürüdülməsi məqsədilə vergi orqanları ilə partnyorluq sazişinin bağlanması haqda vergi ödəyicilərinə hüquq verilmişdir.

Vergi Məcəlləsində edilmiş daha bir dəyişiklik isə innovativ sahibkarlığın stimullaşdırılmasına yönəldilmişdir. Bu kriteriya əsas götürülərək sənaye və texnologiyalar parklarının fəaliyyəti ilə əlaqədar gəlir, mənfəət, torpaq, əmlak gəlirləri və ƏDV üzrə bir sıra güzəşt və azadolmalar müəyyən edilmişdir.

Kənd təsərrüfatı məhsullarını istehsal edən (o cümlədən, sənaye üsulu ilə) hüquqi və fiziki şəxslər bu fəaliyyəti 1 yanvar 2014-cü ilədək müxtəlif qanunlarla, həmin tarixdən isə Vergi Məcəlləsində edilmiş dəyişikliklərə uyğun olaraq (torpaq vergisi istisna olmaqla) vergilərdən 5 il müddətinə azad edilmişdir.

ƏDV üzrə qeydiyyata alınmalı olan vergi ödəyicilərinin təyin edilməsində hüquqi və fiziki şəxslər arasındakı fərqli yanaşma aradan qaldırılmışdır. ƏDV-nin hesablanması və əvəzləşdirilməsinin vahid prinsip əsasında tətbiq edilməsi ilə Vergi Məcəlləsində dəyişikliklər aparılmışdır.

Azərbaycan Respublikası qanunvericiliyinin Avropa İttifaqı qanunvericiliyi ilə uyğunlaşdırılması yolunda yerli istehsalda tütün məmulatlarına tətbiq olunan aksiz vergisinin hesablanması advalor qaydadan spesifik qaydasına keçilmişdir. Respublikanın ərazisində istehsal edilən içməli spirtə, spirtli içkilər və pivəyə, tütün məmulatlarına tətbiq edilən aksiz vergisinin dərəcələri artırılmışdır.[[7]](#footnote-7)[10]

**2.2. Büdcə xərclərinin fiskal siyasətin formalaşmasında rolu və yeri**

Büdcə xərcləri dövlət büdcəsindən qanunvericilikdə nəzərdə tutulan tələbatların ödənilməsi məqsədilə ayrılan, sərf edilən vəsaitlərdir.

Büdcə xərclərinin fiskal siyasətin formalaşmasında əhəmiyyətli rolu vardır. Belə ki, büdcə tərtib olunan zaman dövlətin həyata keçirəcəyi funksiyalar, bu funksiyaları yerinə yetirəcək qurumlar və bu qurumların hər birində vəsaitlərin istifadə ediləcəyi dəqiq istiqamətlər üzrə xərclər müəyyən edilir və planlaşdırılır. Başqa sözlə desək, ilk öncə dövlətin il ərzində qarşısında duran vəzifələr funksional istiqamətlər üzrə qruplaşdırılır, daha sonra həmin vəzifələr dövlət orqanları arasında bölüşdürülərək bu prosesdə vəzifələrin icrasını təşkil edən, buna görə məsuliyyət daşıyan təşkilatlar, konkret iş və tapşırıqları həyata keçirən idarə və müəssisələr müəyyən edilir və daha sonra konkret xərclər üzrə bir il müddətində büdcədən ayrılacaq vəsaitin həcmi dəqiqləşdirilir.

Büdcə işinin səmərəli təşkil olunması, həmçinin bütün mərhələlərdə vahid metodoloji yanaşmanın və düzgün əlaqələndirilmənin təmin edilməsi üçün hər bir ölkədə vahid büdcə təsnifatı işlənib hazırlanır. Respublikamızda “Vahid büdcə təsnifatı” Nazirlər Kabinetinin 06 oktyabr 2004-cü il qərarı ilə təsdiq edilmişdir.

Büdcə xərclərinin təsnifləşdirilməsi büdcə xərclərinin qanunvericiliyə uyğun olaraq müxtəlif prinsiplər üzrə qruplaşdırılması prosesidir. Büdcə xərcləri funksional, inzibati, iqtisadi prinsiplər üzrə qruplaşdırılır.

Məlumdur ki, dövlət ölkənin müdafiəsini təşkil etmək üçün ordu saxlayır və onu maddi-texniki vəsaitlərlə təmin edir; qanunlar qəbul edir, onlara əməl edilməsinə nəzarəti həyata keçirir; əhalinin sosial müdafiəyə ehtiyacı olan təbəqəsinə müvafiq yardımlar göstərir; əhalini dövlət hesabına təhsil və səhiyyə xidmətləri ilə təmin edir; ölkənin iqtisadi inkişaf səviyyəsini daim nəzarətdə saxlayır və s. funksiyaları yerinə yetirir. Dövlət büdcəsinin vəsaitləri məhz yuxarıda sadaladığımız funksiyaların yerinə yetirilməsinə sərf edilir. Büdcə xərclərinin dövlətin həmin funksiyaları yerinə yetirməsi üzrə qruplaşdırılması büdcə xərclərinin funksional təsnifatı adlanır.

Vahid büdcə təsnifatına uyğun olaraq dövlət büdcəsinin xərcləri aşağıdakı funksional istiqamətlərdə təsnifləşdirilməkdədir:

1. Ümumi dövlət xidmətləri xərcləri
2. Müdafiə xərcləri
3. Məhkəmə hakimiyyəti, hüquq-mühafizə, təhlükəsizlik orqanlarının və prokurorluğun saxlanması xərcləri
4. Təhsil xərcləri
5. Səhiyyə xərcləri
6. Sosial müdafiə və sosial təminat xərcləri
7. Mədəniyyət, incəsənət, kütləvi informasiya, bədən tərbiyəsi və din sahəsində fəaliyyətin xərcləri
8. Mənzil-kommunal təsərrüfatı xərcləri
9. Yanacaq və enerji kompleksi xərcləri
10. Kənd təsərrüfatı, meşə təsərrüfatı, balıqçılıq xərcləri
11. Sənaye, tikinti xərcləri
12. Nəqliyyat və rabitə xərcləri
13. İqtisadi fəaliyyətlə bağlı digər xərclər
14. Əsas bölmələrə aid edilməyən xərclər.

Bundan əlavə hər bir funksional bölmə öz növbəsində köməkçi bölmələrə, hər bir köməkçi bölmə isə paraqraflara bölünür.

Hər il üzrə büdcə xərcləri funksional və köməkçi bölmələr ürzə bölünərək dövlət büdcəsi haqqında qanunda təqdim olunur. Beləliklə, 2015-ci il üzrə dövlət büdcəsi xərclərinin funksional quruluşu aşağıdakı kimi olmuşdur:[[8]](#footnote-8) [33] *Cədvəl 1*

|  |  |  |  |
| --- | --- | --- | --- |
| **Funksional göstəricilər** | **Xərclərin Ümumi Məbləği (milyon manatla)** | **Xərclərin ÜDM-də çəkisi (%-lə)** | **Xərclərin Xüsusi çəkisi (%-lə)** |
| İqtisadiyyata | 6408.9 | 32.7 | 36.0 |
| Təhsilə | 1605.1 | 11.8 | 9.0 |
| Səhiyyəyə | 708.2 | 3.0 | 4.0 |
| Elmə | 113.2 | 1.3 | 0.6 |
| Qanunvericilik və icrahakimiyyəti, yerli idarəetmə orqanlarının saxlanılmasına | 430.9 | 0.2 | 2.4 |
| Mədəniyyət, incəsənət və kütləvi informasiya vasitələrinə və idmana | 272.4 | 0.8 | 1.5 |
| Sosial müdafiəyə və təminata | 1857.2 | 0.5 | 10.5 |
| Hüquq-mühafizə, məhkəmə və prokurorluğun saxlanılmasına | 1105.7 | 3.4 | 6.2 |
| Dövlətin xarici borclarının ödənilməsinə | 0.0 | 0.0 | 0.0 |
| Dövlətin daxili borclarının ödənilməsinə | 0.0 | 0.0 | 0.0 |
| Sair xərclər | 5283.0 | 9.7 | 29.8 |
| Dövlət büdcəsi xərclərinin cəmi | 17784.6 | 100 | 100 |

Dövlətin həyata keçirdiyi vəzifə və funksiyalar müvafiq dövlət orqanları arasında bölünür. Belə olduğu təqdirdə, həmin funksiyaların yerinə yetirilməsi məqsədilə nəzərdə tutulan vəsaitlər də müvafiq olaraq həmin orqan və təşkilatlar arasında bölünərək onların sərəncamına keçirilir. Büdcə xərclərinin yuxarıda qeyd etdiyimiz formada, yəni, qanunvericiliklə müəyyən edilən müvafiq vəzifə və funksiyalarını həyata keçirən dövlət orqan və təşkilatları üzrə qruplaşdırılması büdcə xərclərinin inzibati təsnifatı adlanır.

Məlumdur ki, dövlət qarşısında müəyyən vəzifə və funksiyalar vardır. Bu vəzifə və funksiyaların tətbiqi müvafiq məqsədlərə xidmət edən dövlət orqanları və icra hakimiyyəti qurumları tərəfindən təmin və təşkil olunmaqdadır. Belə ki, müxtəlif sahə və istiqamətlərdə dövlət siyasətindən istifadə və tətbiqi məqsədilə müvafiq nazirliklər yaradılır, şəhər və rayon icra hakimiyyəti orqanları fəaliyyət göstərir; Milli Məclis tərəfindən qanunlar qəbul edilir; qanunların tətbiq edilməsi məqsədilə nəzarət prokurorluq və məhkəmə orqanları tərəfindən yerinə yetirilir və s. Bütün bunlar isə büdcə xərclərinin fiskal siyasətin idarə olunmasında və formalaşmasında inzibati təsnifatının zəruriliyini ortaya qoyur.

Hər il üzrə dövlət büdcəsi haqqında qanunun tətbiq edilməsi barədə prezidentin fərmanında büdcənin bütün xərcləri funksional bölmə və yarımbölmələr üzrə verilməklə bərabər, həm də konkret icraçılar, yəni dövlət qurumları və təşkilatlar arasında bölünərək təqdim edilir. Məsələn götürək büdcənin «Sosial müdafiə və sosial təminat» bölməsini. Bu bölmə iki köməkçi bölmədən - «Sosial müdafiə» və «Sosial təminat» köməkçi bölmələrindən ibarətdir. Burada «Sosial müdafiə xərcləri» yarımbölməsi üzrə nəzərdə tutulan vəsaitin 3 qurumda – Əmək və Əhalinin Sosial Müdafiəsi Nazirliyi, Qaçqınların və Məcburi Köçkünlərin İşləri üzrə Dövlət komitəsi və Dövlət Sosial Müdafiə Fondu arasında bölgüsü aparılır.

Eyni zamanda onu da qeyd etmək lazımdır ki, dövlət orqan və təşkilatlarının aparatlarının saxlanılması üzrə xərclər «Ümumi dövlət xidmətləri» bölməsində nəzərdə tutulur. Funksional istiqamətlərdə ayrılan vəsaitlər isə həmin funksiyalar üzrə xidmətlərin bilavasitə tətbiq edilməsinə yönəldilir. Buna misal olaraq, büdcənin Təhsil Nazirliyinin mərkəzi aparatının və rayon şöbələrinin saxlanılması məqsədilə «Ümumi dövlət xidmətləri» bölməsi üzrə vəsait nəzərə alınır. Büdcənin «Təhsil» bölməsindəki vəsait isə təhsil sahəsində dövlət xidmətlərini həyata keçirən dövlət orqanları və təşkilatları arasında onların hər birinin öz üzərinə düşən vəzifə və öhdəliklərin həcminə uyğun bölünür. Təshil sahəsində dövlət xidmətlərini həyata keçirən dövlət oranları kimi Təhsil Nazirliyi, Gənclər və İdman Nazirliyi, Vergilər Nazirliyi, Səhiyyə Nazirliyi və s., dövlət təşkilatları kimi isə ayrı-ayrı universitetlər çıxış edirlər.

Dövlət büdcəsi xərclərinin onların iqtisadi məzmununa görə qruplaşdırılması büdcə xərclərinin iqtisadi təsnifatı adlanır. Belə ki, büdcədən müxtəlif istiqamətlər məqsədilə ayrılan vəsaitlər müvafiq müəssisə və təşkilatlarda iqtisadi təyinatı üzrə istifadə olunur. Bunlar işçilərə əmək haqqının verilməsi, nəqliyyat və başqa xidmətlərə ödənilən haqqlar, kommunal, müvafiq obyektlərin tikilməsi, təmir olunması, müvafiq iş və xidmətlərin təşkili ücün alınan mallar və çəkilən xərclər və s. dir. Bu səbəblə də, dövlət büdcəsinin xərcləri planlaşdırılarkən onlar ilk növbədə iqtisadi məzmununa görə qruplaşdırılırlar. Bu isə yuxarıda qeyd etdiyimiz kimi, dövlət büdcəsi xərclərinin onların iqtisadi məzmununa görə qruplaşdırılmasının büdcə xərclərinin iqtisadi təsnifatına əsas verir.

Büdcə xərclərinin qruplaşdırılmasının *vahid büdcə təsnifatına* əsasən büdcə xərclərinin iqtisadi təsnifatı bölmələr, yarımbölmələr, paraqraflar, maddələr və yarımmaddələr üzrə bölünür.

Büdcə xərclərinin qruplaşdırılmasının iqtisadi məzmunu ümumi şəkildə aşağıdakı kimi təsnifləşdirilir:

* *Əməyin ödənişi, malların alınması və xidmətlərin haqqının ödənilməsi* - Əməyin ödənişi fondu, əmək haqqına üstəlik, malların alınması və xidmətlərin haqqının ödənilməsi;
* *Faizlər üzrə ödənişlər* - xaricdən cəlb edilmiş kreditlər üzrə faizlərin ödənilməsi, daxili borc üzrə ödənişlər;
* *Subsidiyalar və cari ödənişlər (transfertlər)* – subsidiyalar, digər səviyyəli büdcələrə verilən cari ödənişlər, mənfəətsiz işləyən təşkilatlara ödənişlər, əhaliyə ödənişlər, xarici ölkələrə cari ödənişlər;
* *Əsas fondlara əsaslı vəsait qoyuluşu* - əsas vəsaitlərin alınması, əsaslı tikinti, əsaslı təmir;
* *Dövlət ehtiyatlarının yaradılması* – dövlət ehtiyatları yaratmaq üçün əmtəə-material dəyərlilərinin alınması, sair ehtiyatların alınması;
* *Torpaq və qeyri-maddi aktivlərin alınması* – torpağın alınması, qeyri-maddi aktivlərin alınması;
* *Əsaslı ödənişlər (transfertlər)* – ölkə daxilində əsaslı ödənişlər, xaricə əsaslı ödənişlər;
* *Ölkə daxilində qaytarılan məbləğ çıxıldıqdan sonra kreditlərin verilməsi* – ölkə daxilində kreditlərin verilməsi, ölkə daxilində verilmiş kreditlərin geri qaytarılması, daxili sərmayədə dövlətin iştirakı, dövlətə məxsus olan daxili səhmlərin və sərmayənin satışından daxilolmalar;
* *Xaricə qaytarılan məbləğ çıxıldıqdan sonra kreditlərin verilməsi* – xaricə kreditlərin verilməsi, xaricdən kreditlərin qaytarılması, xarici sərmayədə dövlətin iştirakı, dövlətə məxsus olan xarici səhmlərin və sərmayənin satışından daxilolmalar.[[9]](#footnote-9)[20]

**2.3. Fiskal siyasətin səmərəliliyinin qiymətləndirilməsi üsulları**

Dövlət həyata keçirdiyi fiskal siyasətin səmərəliliyindən, onun düzgün olub-olmadığından əmin olmaq məqsədilə bu fəaliyyətinin nəticələrinin qiymətləndirilməsini labüd sayır. Dövlət büdcəsi fiskal siyasətin tətbiqində səmərəlilik göstəricisi rolunu oynamaqdadır. Məhz buna görə də fiskal siyasətin müxtəlif alətləri vasitəsilə dövlət büdcəsinə necə təsir etdiyini aydınlaşdırmaq ehtiyacı duyulur.

Fiskal siyasətin aparılma üsullarına baxışlar müxtəlifdir. Bu üsullar arasında daha çox Keyns nəzəriyyəsi və «təklif iqtisadiyyatı» nəzəriyyəsinin tərəfdarlarının baxışları diqqəti cəlb edir.

İlk öncə Keyns yanaşması ilə fiskal siyasətin makroiqtisadi nəticələrini dəyərləndirək.

Bildiyimiz kimi, vergi siyasəti və dövlət xərcləri dövlət iqtisadiyyatının tənzimlənməsinin və onun stabilləşdirilməsinin əsas alətidir. Eyni zamanda, məcmu xərclərin səviyyəsinə, əhalinin məşğulluq səviyyəsinə və tələbin tənzimlənməsinə birbaşa təsir etməkdədir.

Dövlət xərclərinin məcmu tələbə təsiri aşağıdakı kimidir:

 Məcmu xərclər

 E C+İ+G

 B C+İ

 A C

 O A1 B1 C1 ÜMM

 Qrafik 2. Dövlət xərclərinin ümumi milli məhsulun həcminə təsiri.

Dövlət xərclərinin ÜMM-un həcminə təsirinə baxdığımız üçün vergilərin sıfra bərabər olduğunu fərz edəcəyik. Absis oxu boyunca ÜMM-un həcmi, ordinat oxu boyunca isə əhalinin, müəssisələrin və dövlətin məcmu xərcləri əks edilmişdir. Belə ki, ÜMM-un tamamilə əhalinin, müəssisələrin və dövlətin istehlak etdiyini, yəni ümumi milli məhsulun xərclərinin məbləğinə bərabər olduğu halını absis oxuna 45º bucaq altında yerləşən düz xətlə ifadə etmək mümkündür. Bu zaman həmin xəttin üzərində yerləşən istənilən nöqtədə xərclərin həcmi ilə ÜMM-un həcmi bir-birinə bərabər olacaqdır. İndi bu sistemə C istehlak xəttini daxil etsək, A nöqtəsi xərclərin istehlaka bərabər olduğu vəziyyəti göstərəcək. Müəssisələrin satınalmaları nəticəsində bazarda tələb, investisiyaların məbləği qədər artır (C+İ). Nəticədə məcmu xərclər əhalinin istehlakının və müəssisələrin investisiyalarının cəminə bərabər olacaqdır. B nöqtəsi OB həcmdə istehsal olunan ÜMM-un hamısına əhali və müəssisələr tərəfindən tələb irəli sürülən vəziyyətə uyğun gələcəkdir.

İndi bu sistemə sahibkarlıq xərclərini, eyni zamanda investisiyalar rolunu oynayan dövlət xərclərini daxil edək. Bu zaman 45º-lik bucaq altındakı xətt üzrə makroiqtisadi tarazlıq nöqtəsinin öz yerini dəyişdiyinin şahidi olacağıq. Bunu aşağıdakı kimi izah edə bilərik:

Dövlət xərcləri bazarda məcmu xərclərin həcmini artırır, məcmu tələbin və ümumi milli məhsul istehsalında artımını stimullaşdırır. Bu zaman satınalmalar, tələbin dövlətin satınalmalara çəkdiyi xərclərin məbləği qədər artımına səbəb olur. Belə olan halda, məcmu xərclər əhalinin istehlakının, müəssisələrin investisiyalarının və dövlət xərclərinin cəminə bərabər olacaqdır (C+İ+G). Burada C+İ+G və C+İ xətləri arasındakı məsafə isə dövlət tərəfindən əmtəə və xidmətlərin istehsalına çəkilən xərclərin məbləğini ifadə edir.

Beləliklə, dövlət xərcləri də məcmu tələbə istehlak xərcləri və investisiyalar kimi təsir göstərir. Burada C+İ+G qrafiki xətti ÜMM-un bu və ya başqa səviyyəsinə uyğun gələn məcmu xərclərin məbləğini əks etdirir. E nöqtəsi ÜMM-un tarazlıq nöqtəsini göstərir. Bu nöqtədə məcmu xərclər ilə ümumi daxili məhsulun istehsal həcmi bir-birinə bərabər olur.

Dövlət xərclərinin azaldılması isə makroiqtisadi tarazlıq nöqtəsinin 45º-lik bucaq altında çəkilmiş xətt üzrə aşağıya doğru hərəkətinə səbəb olacaqdır. Bu da məcmu xərclər və ÜMM-un tarazlı artım prosesinin azalması mənasını verir.

Qeyd olunanlar, dövlət xərclərinin multiplikativ effektə malik olduğunu göstərir. Çünki, dövlət xərcləri milli istehsalın həcminə, eyni zamanda əhalinin məşğulluq səviyyəsinə birbaşa təsir göstərir. Multiplikativ effekt dövlət investisiya və ya xərclərinin artmasının, milli gəlirin investisiya və xərclərinin ilkin artım səviyyəsindən daha geniş həcmdə artmasına səbəb olması mahiyyətini daşıyır.

Dövlət xərcləri mutiplikatoru ÜMM-un artımının, əmtəə və xidmətlərin alınmasına sərf olunmuş dövlət xərclərinin artımına nisbəti kimi təyin edilir:

$$K\_{G}= \frac{ΔY}{ΔG}$$

Burada:

$K\_{G}$ - dövlət xərclərinin multiplikatoru;

$ΔY$ - ümumi milli məhsul həcminin artımını;

$ΔG$ - dövlət xərclərinin artımını göstərir.

Dövlət xərcləri multiplikatorunun həm də, kəmiyyətcə yığıma meylliyin son həddi – MPS və istehlaka meylliyin son həddi – MPC kimi iqtisadi kateqoriyaların köməyi ilə də ifadə olunduğunu qeyd etmək mümkündür:

$$K\_{G}= \frac{1}{1-MPC}= \frac{1}{MPS}$$

Buradan:

$$∆Y=\frac{1}{1-MPC}x∆G=K\_{G}x∆G$$

Bu onu ifadə edir ki, dövlət büdcəsi özünün gəlir maddələrini artırmadan xərclərinin həcmini müəyyən qədər artırarsa, gəlirin bu cür artımı baş verər.

Bu da o deməkdir ki, dövlət xərclərinin həcminin dəyişməsi, gəlirin səviyyəsinin ona mütənasib formada dəyişməsinə səbəb olacaqdır.

Başqa bir hala, vergilərin ÜMM-un həcminə təsirinə baxaq və fərz edək ki, dövlət, həcmi ÜMM-un həcmindən asılı olmayan birdəfəlik vergi daxil etmişdir. Belə bir verginin daxil edilməsi halı vergi ödəyənin sərəncamında qalan gəlirin azalmasına səbəb olacaqdır, və nəticədə vergi ödəyicisinin xərclərində də azalma müşahidə olunacaqdır.

 Məcmu xərclər

 B C+İ+G

 A C'+İ+G

 ÜMM

Qrafik 3. Vergilərin ÜMM-un həcminə təsiri.

Burada, İ və G sabit qaldığı təqdirdə məcmu xərclərin qrafiki – C+İ+G aşağı düşəcək ($C^{'}+İ+G)$ və ÜMM-un həcmi azalacaqdır. Bu zaman makroiqtisadi tarazlıq nöqtəsi öz yerini 45º-lik ox boyunca B-dən A-ya doğru dəyişəcəkdir.

Qeyd etmək lazımdır ki, vergilər də investisiyalar və dövlət xərcləri kimi multiplikativ effektin yaranmasına səbəb olurlar. Eyni zamanda, vergilərin investisiyalar və dövlət xərclərinin təsiri ilə müqayisədə, ümumi milli məhsulun həcminə təsirinin özünəməxsus xüsusiyyətləri vardır. Bu o deməkdir ki, vergi ödəyicisinin sərəncamında qalan gəlir həm istehlaka, həm də yığıma sərf edilir. Nəticədə, vergi ödəyicisinin sərəncamında qalan gəlirin azalması ilə həm istehlakın azalması, həm də yığımın azalması baş verir. Qeyd olunanlar isə öz növbəsində, istehlakın azalmasının istehlaka meylliyin son həddindən asılılığını (MPS) müəyyən edir. Beləliklə, vergi daxil edilməsilə istehlakın azalmasını müəyyən etmək üçün vergilərin artımını istehlaka meylliyin son həddinə vurmaq kifayətdir:

$$C=∆Txb$$

Burada, $∆T$ - vergilərin artımını, b - isə istehlaka meylliyin son həddini (MPC) göstərir.

Buna uyğun olaraq, vergilərin artımının yığıma meylliyinin son həddinə (MPS) hasili əlavə vergi daxil edilməsi nəticəsində yığımların azalma səviyyəsini göstərir:

$$S=∆Tx(1-b)$$

Buradan belə bir nəticəyə gəlmək olar ki, əgər vergilərin həcmi $∆T$ qədər azalırsa vergi ödəyicisinin sərəncamında qalan gəlir də $∆T$ qədər artmış olacaqdır. Buna uyğun olaraq istehlak xərcləri $(∆Txb)$ qədər artmış olacaqdır. Bu isə öz növbəsində istehsalın tarazlı həcminin $Y\_{1}$ – dən $Y\_{2}$ - yə qədər artımına səbəb olacaqdır.

ÜMM-un artımının vergilərin artımına nisbəti vergi multiplikatorudur:

$$V=\frac{∆Y}{∆T}$$

$∆Y$ - ümumi milli məhsulun artımını, $∆T$ isə vergilərin artımını əks etdirir.

Yuxarıda qeyd edilənlərdən aşağıdakı nəticəyə gəlmək mümkündür;

- dövlət xərclərinin artması ümumi milli məhsul həcminin artımına, dövlət xərclərinin azalması ümumi milli məhsul həcminin azalmasına;

- vergilərin artımı isə ümumi milli məhsul həcminin azalmasına, vergilərin azaldılması isə ümumi milli məhsul həcminin də artımına səbəb olur.

Eyni zamanda bunu da qeyd etmək lazımdır ki, vergilərin azaldılmasından əldə edilən multiplikativ effekt dövlət xərclərinin artırılmasından əldə edilən multiplikativ effektdən zəifdir. Çünki, vergilərin həcmi azaldıldıqda istehlak qismən artır, lakin dövlət xərclərinin artımının hər vahidi ümumi milli məhsulun həcminə birbaşa təsir göstərir. Buna görə də bu amil fiskal siyasət alətlərinin seçilməsi zamanı və səmərəliliyinin qiymətləndirilməsi nöqteyi nəzərindən həlledici rola malikdir.

İndi isə fiskal siyasətin həyata keçirilməsi üsullarına «təklif iqtisadiyyatı» nəzəriyyəsinin tərəfdarlarının baxışları ilə nəzər salaq.

«Təklif iqtisadiyyatı» nəzəriyyəsinin tərəfdarları vergi dərəcələrinin azaldılmasını məcmu təklifin artmasının bir amili kimi qiymətləndirilər. Onların fikrincə, vergi yükünün azaldılması əhalinin gəlirlərinin, son nəticədə yığımlarının, eyni zamanda investisiyaların gəlirlilik səviyyəsinin artmasına səbəb olur. Bununla da, vergilərin azaldılması milli istehsalın və gəlirin artımı ilə nəticələnir ki, bu da öz növbəsində büdcəyə vergi daxilolmalarını həm azaltmır, həm də büdcə kəsirinə səbəb olmur. Lakin vergi dərəcələri aşağı olduqda büdcə vergi daxilolmalarının artım səviyyəsi vergitutma bazasının genişləndirilməsi hesabına baş verir. Qeyd olunan səbəb-nəticə əlaqəsini aşağıdakı kimi göstərmək olar:

 Qiymətlərin səviyyəsi

 $AS\_{1}$

 $AS\_{2}$

$ P\_{2} $ $AD\_{1}$

$ P\_{1}$ AD

$ P\_{3}$

 $AD\_{2}$

 $Q\_{1}$ $Q\_{2}$ $Q\_{3}$ ÜMM

Qrafik 4.

İlk öncə milli iqtisadiyyatda tarazlıq səviyyəsinə (AD;$AS\_{1}$) istehsalın həcminin $Q\_{1}$, qiymətlərin səviyyəsinin isə $P\_{1}$ olduğu halda nail olmaq mümkündür. Əhalinin gəlirlərindən tutulan vergilərin dərəcəsinin aşağı salınması məcmu təklifin $AD\_{1}$ -dən $AD\_{2}$-yə artmasına səbəb olur. Məcmu təklifin elə həmin həcmində bu ÜMM-un tarazlı həcminin artmasına ($Q\_{2}$) və qiymətlərin səviyyəsinin yüksəlməsinə ($P\_{2}$) gətirib çıxarır. Bu halda, sahibkarların gəlirlərindən tutulan vergilərin dərəcələrinin aşağı salınması və məcmu tələbin artırılması məcmu təklifin $AS\_{1}$-dən $AS\_{2}$-yə qədər artımına səbəb olacaqdır. Bu zaman isə milli iqtisadiyyat çərçivəsində istehsalın həcminin $Q\_{3}$, qiymətlərin səviyyəsinin $P\_{3}$ olduğu yeni tarazlıq nöqtəsi yaranır.[[10]](#footnote-10)[20]

Eyni zamanda qeyd etmək lazımdır ki, vergilərin tələbə təsiri daha sürətlə baş verir. Uzunmüddətli dövr üçün əldə edilmiş iqtisadi artım vergi daxilolmalarının həcmini artırır. Qısamüddətli dövrdə isə vergilərin azaldılması birmənalı olaraq məcmu tələbin artmasına və büdcəyə vergi daxilolmalarının azalmasına səbəb olur. Bu o deməkdir ki, fiskal siyasətlə məcmu təklif arasındakı səbəb-nəticə əlaqəsi yalnız uzunmüddətli dövrdə səmərə verir.

**III FƏSİL. MİLLİ İQTİSADİYYATDA FİSKAL SİYASƏTİN İNKİŞAF İSTİQAMƏTLƏRİ**

**3.1. Büdcə proqnozlaşdırılmasının istiqamətləri**

Büdcə proqnozlaşdırılması “Büdcə sistemi haqqında” Azərbaycan Respublikası Qanunun 11-ci maddəsinin “Dövlət büdcəsi layihəsinin tərtibi prosesi və büdcə təqvimi” maddəsinə əsasən həyata keçirilir. Büdcə proqnozlaşdırılması respublikanın iqtisadi-sosial inkişaf proqramı və toplu maliyyə planlaşdırılması ilə sıx əlaqədardır.

Azərbaycan Respublikasının hökuməti dövlətin müvafiq icra hakimiyyəti orqanları tərəfindən növbəti maliyyə ili üçün təqdim edilmiş sosial-iqtisadi inkişaf proqnozunun və büdcə layihəsinin əsas göstəricilərinin uyğunluğunu müəyyən edir, dövlət büdcəsinin və büdcədənkənar dövlət fondları büdcələrinin layihələrini, növbəti maliyyə ili və orta müddətli perspektiv üçün büdcə-maliyyə siyasətini xarakterizə edən digər sənədləri və materialları dəqiqləşdirir və təyin olunmuş qaydada Milli Məclisə təqdim edilməkdən ötrü qanun layihəsini bəyənir.

Azərbaycan Respublikasının hökuməti növbəti maliyyə ilinə dövlət büdcəsi haqqında qanun layihəsini və ona əlavə olunmuş sənədləri və materialları Azərbaycan Respublikasının Prezidentinə təqdim edir.

Növbəti büdcə ili üzrə dövlət büdcəsi ilə bağlı aşağıdakı sənədlər hazırlanıb Azərbaycan Respublikasının Milli Məclisinə təqdim edilir:

* Cari ilin dövlət büdcəsinin icrasının vəziyyəti barədə hesabat;
* Növbəti büdcə ili üzrə Azərbaycan Respublikasının dövlət büdcəsi haqqında qanun layihəsi;
* Azərbaycan Respublikasının növbəti büdcə ili üzrə iqtisadi və sosial inkişaf konsepsiyası və proqnoz göstəriciləri;
* Dövlət büdcəsinin vəsaiti hesabına maliyyələşdirilməsi nəzərdə tutulan məqsədli proqramlar;
* Büdcə və vergi siyasətinin əsas istiqamətləri;
* Azərbaycan Respublikasının inzibati ərazisi üzrə icmal maliyyə balansı;
* Dövlət büdcəsinə daxil olmayan məqsədli dövlət fondlarının büdcələri haqqında qanun layihələri;
* Büdcə təsnifatına uyğun olaraq növbəti büdcə ili üzrə dövlət büdcəsinin gəlirlərinin və xərclərinin məbləği;
* Müvafiq icra hakimiyyəti orqanı tərəfindən müəyyən edilən digər sənədlər.

Dövlət büdcəsinin gəlirlərinin proqnozlaşdırılması zamanı ilk növbədə məlumat bazası əldə edilir. Bu məlumat bazası Azərbaycan Respublikasının İqtisadi İnkişaf Nazirliyindən, Statistika Komitəsindən və ayrı-ayrı təşkilatlardan əldə edilir. Həmin baza məlumatlara əsaslanaraq hər bir tədiyyə növü üzrə potensial vergi məbləği və əvvəlki illərin yığım əmsalı da tətbiq edilməklə proqnoz müəyyən edilir. Büdcə proqnozlaşdırılmasının məqsədi konkret sosail-iqtisadi mühitdə, perspektiv dəyərləndirmə əsasında büdcənin inkişafının mümkün əlvərişli yollarını tapmaq, əsaslandırmaq və mövqeyinin möhkəmləndirilməsi məqsədilə təkliflər verməkdən ibarətdir.

Dövlət büdcəsi gəlirlərinin proqnozlaşdırılması qaydaları bir sıra qruplarda birləşir. Vergilərin proqnozlaşdırılması prosesində ilk öncə məlumat bazası əldə edilir. Həmin məlumat bazası AR İqtisadi İnkişaf Nazirliyi, Statistika Komitəsi və ayrı-ayrı qurumlardan toplanır. Əldə olunan məlumat bazası hər bir tədiyyə növü üzrə potensial vergi məbləğinin, əvvəlki illərin yığım əmsalı tətbiq olunmaqla proqnozun tərtib edilməsinə əsas verir.

*Birbaşa vergilərin proqnozlaşdırılması.* Hər bir vergi növünün özünəməxsus xüsusiyyətləri olduğuna görə vergi daxilolmalarının proqnozlaşdırılması zamanı da həmin xüsusiyyətlər də nəzərə alınır:

Mənfəət vergisi proqnozunun müəyyən edilməsi üçün ilk öncə ümumi daxili məhsulun ötən illərin faktiki göstəriciləri və cari il üzrə gözlənilən göstərici müəyyən edilməlidir. Bunun üçün əvvəlki illərin vergi daxilolmaları, eyni zamanda fəaliyyətdə olan müəssisə və təşkilatların maliyyə-təsərrüfat göstəriciləri haqda məlumat əldə olunmalıdır. Belə ki, həmin müəssisə və təşkilatların balans məlumatlarından istifadə olunmalıdır. Balans məlumatı kimi balans mənfəəti əsas götürülür. Balans mənfəəti müəyyən olunduqdan sonra qanunvericiliklə müəyyən edilmiş güzəşt məbləğləri və çıxılmalar tətbiq olunduqdan sonra mənfəət vergisi üzrə proqnoz rəqəmi hesablanır. Eyni zamanda, mənfəət vergisinin proqnozlaşdırılması zamanı müxtəlif müəssisə və təşkilatların mənfəət vergisi üzrə dinamikası, hesablanmış məbləğ və qalığı qiymətləndirilir. Bununla müəssisənin tədiyyə qabiliyyəti əvvəlki illərlə müqayisə edilərək diqqətə alınır.

Fiziki şəxslərin gəlir vergisi proqnozlaşdırılan zaman isə həm dövlət, həm də özəl sektorda işləyənlərin sayı və orta aylıq əmək haqqları əsas götürülərək proqnozlaşdırma aparılır. Bu zaman, həm də büdcə və qeyri-büdcə təşkilatlarında işləyənlərin də orta illik sayı və illik əmək haqqı göstəriciləri də diqqətə alınır. Daha sonra illik əmək haqqı göstəricisi işçilərin sayına bölünməklə bir nəfər işçiyə düşən orta aylıq əmək haqqı hesablanaraq müəyyən edilir. Bu zaman proqnoz hesablanarkən gəlir vergisi ödəməkdən azad edilən və güzəşt olunan əmək haqqı fondunun məbləği çıxılaraq gəlir vergisinin məbləği hesablanır.

Mədən vergisi proqnozlaşdırılan zaman isə faydalı qazıntıların topdansatış qiyməti və faydalı qazıntıların çıxarılması ilə məşğul olan hüquqi və fiziki şəxslər barədə də məlumat əldə olunmalıdır. Daha sonra çıxarılan faydalı qazıntıların dəyəri, növü, keyfiyyəti və s. parametrlər nəzərə alınaraq mədən vergisinin dərəcələrinə uyğun olaraq müəyyən edilir.

*Dolayı vergilərin proqnozlaşdırılması.* ƏDV proqnozlaşdırılması zamanı əvvəlcə ÜDM-in istehlak səviyyəsi, ƏDV-yə cəlb olunan və olunmayan əmtəə və xidmətlər şəklində qruplaşdırılaraq güzəştlər nəzərə alınaraq ƏDV-i üzrə proqnoz tərtib olunur. İstehsal xərclərinə aid edilən məsrəflərin məbləği və həmin məbləğlər üzrə ƏDV-nin məbləği müəyyən olunur. Daha sonra isə satılmış əmtəə və xidmətlərin dəyəri, həmçinin ƏDV-nə cəlb olunan və cəlb olunmayan satış və ƏDV məbləği müəyyən olunmaqla büdcəyə köçürülməli ƏDV-nin məbləği hesablanır. Bu zaman ƏDV ödənişini davamlı həyata keçirən, eyni zamanda 01.01.2001-dən sadələşdirilmiş vergi ödəyiciləri olanlar hökmən nəzərə alınır.

Aksiz vergisi üzrə proqnozlaşdırma hesablanarkən aksizli mallar haqqında və rezident və qeyri-rezident şəxslər barəsində məlumat toplanır. Daha sonra aksizli malların daxili istehlak üzrə istehsalı müəyyən olunur və aksizin dərəcəsinə uyğun olaraq vergi hesablanır.

Mülkiyyət vergilərinin proqnozlaşdırılması zamanı hüquqi və fiziki şəxslərin torpaq və əmlak vergisi proqnozlaşdırılır. Bu zaman ötən illərdə hüquqi şəxslər tərəfindən hesablanan və faktiki ödəməyə uyğun olaraq yığım faizi müəyyən olunmaqla proqnoz hazırlanır. Əmlak vergisi proqnozlaşdırılan zaman isə ilk öncə hüquqi şəxslərin əsas vəsaitlərinin orta illik dəyəri haqqında informasiyalardan istifadə olunur. Hüquqi şəxslər tərəfindən qanunvericilikdə nəzərdə tutulan faiz dərəcəsinə müvafiq olaraq əmlak vergisi üzrə hesablanan məbləğ, bu məbləğdən ötən illər üzrə yığım faizi nəzərdə tutulmaqla vergi məbləği proqnozlaşdırılır.

Gömrük vergiləri və rüsumlarrının proqnozlaşdırılması zamanı əmtəə qrupları üzrə idxalın həcmi, azadolmalar və mənşələrini göstərən məlumatlardan istifadə olunaraq proqnozlaşdırma aparılır.

Bildiyimiz kimi dünya neft hasilatının artması, təklifin tələbi xeyli üstələməsi, neft və neft məhsullarının qiymətlərinin 2014-cü ilin ortalarından kəskin formada aşağı düşməsinə səbəb olmuşdur. Baş verən bu proseslərin qlobal iqtisadi artıma müsbət təsir edəcəyi barədə beynəlxalq maliyyə institutlarının verdiyi proqnozlar da özünü tam doğrulda bilməmiş və həmin dövr dünya iqtisadiyyatında nəzərə çarpacaq dərəcədə iqtisadi qeyri-müəyyənliklə nəticələnmişdir. Bununla da, neftin qiymətinin kəskin formada aşağı düşməsi onu ixrac edən ölkələrin iqtisadiyyatına ciddi mənfi təsir göstərmişdir. Nəticədə həmin dövlətlərin bir çoxu, eyni zamanda Azərbaycan Respublikası artan büdcə kəsirini və cari hesablar balansında yarana biləcək problemləri aradan qaldırmaq məqsədilə milli valyutalarını devalvasiya etmişlər. Qeyd etdiyimiz qlobal iqtisadi proseslər respublikamızın iqtisadi inkişafına da təsirsiz ötüşməmişdir. Belə ki, ölkənin valyuta daxilolmalarının və tədiyyə balansının müsbət saldosunun azalması prosesi baş vermişdir.

Məhz buna görə də, respublikamızda həyata keçirilən fiskal siyasətin əsas məqsədi büdcə proqnozlaşdırılmasında mövcud sosial-iqtisadi vəziyətdə və perspektiv qiymətləndirmə əsasında büdcənin inkişafının optimal yollarını işləmək, əsaslandırmaq və onun möhkəmləndirilməsi üçün təkliflər verməkdən ibarət idi. Elə bu məqsədlə respublikamızda geniş sosial-iqtisadi siyasətin təməli qoyuldu. Nəticədə Azərbaycan Respublikasında həyata keçirilən uğurlu sosial-iqtisadi, vergi siyasəti ölkədə iqtisadiyyatın davamlı inkişafına zəmin yaratdı, makroiqtisadi tarazlıq təmin edildi, eyni zamanda inflyasiyanın birrəqəmli olmaqla aşağı səviyyədə saxlanılmasına nail olundu. Qeyd etdiyimiz bütün müsbət amillər beynəlxalq institutların hesabatlarında da öz əksini tapmışdır. Belə ki, beynəlxalq reytinq agentliklərinin ölkə haqqında verdiyi rəylər bir daha Azərbaycan iqtisadiyyatının dayanıqlı inkişafını göstərmişdir.[[11]](#footnote-11)[8]

**Azərbaycan Respublikasında 2010-2015-ci illərdə vergi və sair daxilolmalar üzrə göstəricilər aşağıdakı kimi olmuşdur:[[12]](#footnote-12) [33]** *Cədvəl 2*

|  |  |  |  |  |  |  |
| --- | --- | --- | --- | --- | --- | --- |
| **Göstəricilər****(milyon manatla)** | **2010** | **2011** | **2012** | **2013** | **2014** | **2015** |
| Gəlirlər | 11403.0 | 15700.7 | 17281.5 | 19496.3 | 18400.6 | 17153.2 |
| ƏDV | 2082.5 | 2222.7 | 2366.9 | 2710.0 | 3119.6 | 3454.7 |
| Aksizlər | 514.9 | 480.2 | 531.5 | 593.3 | 797.3 | 647.8 |
| Mənfəət vergisi | 1429.9 | 2134.0 | 2252.0 | 2374.8 | 2302.7 | 2211.1 |
| Torpaq vergisi | 35.3 | 35.3 | 30.6 | 33.1 | 35.4 | 48.7 |
| Əhalidən tutulan gəlir vergisi | 590.2 | 715.7 | 813.0 | 859.7 | 980.3 | 982.5 |
| Xarici iqtisadi fəaliyyətlə bağlı gəlirlər | 291.8 | 433.1 | 592.5 | 675.2 | 684.7 | 575.7 |
| Əmlak vergisi | 101.8 | 103.9 | 105.1 | 125.1 | 141.3 | 148.2 |
| Sair daxilolmalar | 90.3 | 140.6 | 157.6 | 161.5 | 192.7 | 247.7 |
| Digər daxilolmalar | 6136.2 | 9305.4 | 10306.5 | 11842.1 | 10030.4 | 8724.3 |
| Mədən vergisi | 130.1 | 129.8 | 125.8 | 121.5 | 116.2 | 116.1 |

2015-ci il üzrə dövlət büdcəsinin gəlirləri 19438,0 mln. manat proqnoza qarşı 17153,2 mln. manat və yaxud 88,2% icra olunmuşdur.

2015-ci ildə Azərbaycan Respublikası Vergilər Nazirliyi və Dövlət Gömrük Komitəsi proqnoza 100,1% icra etmişlər.

Azərbaycan Respublikası Vergilər Nazirliyi 2015-ci ildə dövlət büdcəsini 7112,0 mln. manat proqnoza qarşı 7118,2 mln. manat vəsaitlə təmin etmişdir. Bu da 2014-cü illə müqayisədə 4,5 mln. manat və yaxud 0,1% çox olmuşdur. Həmin vəsaitin 70,5%-i (və ya 5018,3 mln. manatı) qeyri-neft sektoru üzrə daxilolmaların payına düşmüşdür ki, bu da 2014-cü illə müqayisədə 16,5% (və ya 711,6 mln. manat) çoxdur. Vergilər Nazirliyi xətti ilə dövlət büdcəsinə daxil olan vəsaitin qalan hissəsi, yəni 29,5%-i və yaxud 2099,9 mln. manatı isə neft sektorunun payına düşmüşdür.

Azərbaycan Respublikası Dövlət Gömrük Komitəsi 2015-ci il üzrə dövlət büdcəsinə 1590,0 mln. manat proqnoza qarşı 1591,9 mln. manat vəsait daxil etmişdir ki, bu da 2014-cü illə müqayisədə 5,4% (və ya81,1 mln. manat) çoxdur.

2015-ci ildə Azərbaycan Dövlət Neft Fondundan dövlət büdcəsinə 8130,0 mln. manat vəsait transfert olunmuşdur.

Dövlət büdcəsindən maliyyələşdirilən təşkilatların ödənişli xidmətlərindən daxilolmalar 222,6 mln. manat təşkil etmişdir. Bu da 2014-cü illə müqayisədə 7,4% (və ya 15,3 mln. manat) çoxdur.

2015-ci ildə sair daxilolmalardan nəzərdə tutulan 48,0 mln. manata qarşı büdcəyə 90,5 mln. manat və yaxud proqnoza nisbətən 2,0 dəfə çox vəsait daxil olmuşdur.[[13]](#footnote-13)[7]

2016-cı ilin doqquz ayında dövlət büdcəsinin mədaxili 10103,1 mln. manat, xərcləri 10622,2 mln. manat olmuş, 519,1 mln. manat məbləğində büdcə kəsiri (defisit) yaranmışdır.

2016-cı ilin doqquz ayı üzrə isə dövlət büdcəsinin mədaxili 12098,3 mln. manat proqnoza qarşı 10103,1 mln. manat və ya 16,5 faiz az icra olmuşdur. Azərbaycan Respublikasının Vergilər Nazirliyi tərəfindən mədaxil proqnozu 100,2 faiz icra edilməklə dövlət büdcəsinə 4926,3 mln. manat vəsait daxil edilmişdir. Həmin vəsaitin 78,0 faizi (ötən ilin eyni dövrünə nisbətən 9,6 faiz-bənd çox) və ya 3843,8 mln. manatı qeyri-neft sektorundan daxilolmaların payına düşür ki, bu da 2015-ci ilin eyni dövrünə nisbətən 374,6 mln. manat və ya 10,8 faiz çoxdur.

2016-cı ilin doqquz ayında Azərbaycan Respublikasının Dövlət Gömrük Komitəsi proqnoza 125,6 faiz əməl edərək dövlət büdcəsinə 1653,8 mln. manat vəsait təmin etmişdir ki, bu da ötən ilin eyni dövrü ilə müqayisədə 529,6 mln. manat və ya 47,1 faiz çoxdur.

Azərbaycan Respublikasının Dövlət Neft Fondundan dövlət büdcəsinə 3260,0 mln. manat vəsait daxil edilmişdır ki, bu da proqnoza nisbətən 2370,5 mln. manat və ya 42,1 faiz azdır.

Dövlət büdcəsindən maliyyələşdirilən təşkilatların ödənişli xidmətlərindən daxilolmaları 192,9 mln. manat təşkil etmişdir. Sair daxilolmalar üzrə büdcəyə 70,1 mln. manat vəsait daxil olmuşdur. 2016-cı ilin iyul-sentyabr ayları üzrə dövlət büdcəsinin mədaxili 3969,3 mln. manat icra olunmuşdur.[[14]](#footnote-14)[9]

***Azərbaycan Respublikasının 2010-2015-ci illər üzrə dövlət büdcəsinin xərcləri aşağıdakı kimi olmuşdur:[[15]](#footnote-15)*[33]** *Cədvəl 3*

|  |  |  |  |  |  |  |
| --- | --- | --- | --- | --- | --- | --- |
| **Göstəricilər****(milyon manatla)** | **2010** | **2011** | **2012** | **2013** | **2014** | **2015** |
| İqtisadiyyata | 4889.9 | 6803.2 | 6960.7 | 8205.7 | 7598.7 | 6408.9 |
| Təhsilə | 1180.8 | 1268.5 | 1453.2 | 1437.7 | 1553.9 | 1605.1 |
| Səhiyyəyə | 429.2 | 493.4 | 609.4 | 618.9 | 665.3 | 708.2 |
| Elmə | 92.8 | 106.1 | 116.7 | 117.0 | 124.2 | 113.2 |
| Qanunvericilik və icrahakimiyyəti, yerli idarəetmə orqanlarının saxlanılmasına | 303.0 | 281.9 | 342.3 | 349.3 | 449.7 | 430.9 |
| Profisit, kəsr | 362.9 | 303.2 | 135.0 | 352.8 | 308.4 | 627.8 |
| Mədəniyyət, incəsənət və kütləvi informasiya vasitələrinə və idmana | 168.4 | 189.9 | 240.8 | 274.9 | 294.0 | 272.4 |
| Sosial müdafiəyə və təminata | 1123.0 | 1495.4 | 1769.5 | 1750.3 | 1971.2 | 1857.2 |
| Hüquq-mühafizə, məhkəmə və prokurorluğun saxlanılmasına | 668.5 | 710.3 | 929.2 | 1049.3 | 1103.6 | 1105.7 |
| Dövlətin xarici borclarının ödənilməsinə | 84.9 | 223.6 | 185.9 | 617.3 | 359.3 | 0.0 |
| Dövlətin daxili borclarının ödənilməsinə | 6.9 | 120.2 | 26.5 | 110.9 | 19.6 | 0.0 |
| Sair xərclər | 2818.5 | 4048.8 | 4782.2 | 4610.2 | 4569.5 | 5283.0 |
| Dövlət büdcəsi xərclərinin cəmi | 11765.9 | 15397.5 | 17416.5 | 19143.5 | 18709.0 | 17784.6 |

2015-ci ildə dövlət büdcəsinin xərcləri 84,3% və yaxud 17786,8 mln. manat icra edilmişdir.

2015-ci il ərzində dövlət büdcəsi xərclərinin:

- 10361,5 mln. manatı və yaxud 58,2%-i cari xərclərə;

- 6720,9 mln. manatı və yaxud 37,8%-i əsaslı xərclərə;

- 704,4 mln. manatı və yaxud 4,0%-i dövlət borcuna və öhdəliklərinə xidmətlə bağlı xərclərə yönəldilmişdir.

Dövlət büdcəsi xərclərinin 31,9%-i və yaxud 5665,9 mln. manatı sosial təyinatlı xərclərin (əməyin ödənişi fondu, təqaüd və sosial müavinətlər, dərman və ərzaq xərcləri) maliyyələşdirilməsinə yönəldilmişdir ki, bu da 2014-cü illə müqayisədə 188,0 mln. manat və yaxud 3,4% çoxdur.

Funksional təsnifata uyğun olaraq 2015-ci ildə 2014-cü illə müqayisədə:

- nəqliyyat və rabitə xərclərinə 35,4% (31,2 mln. manat);

- ümumi dövlət xidmətləri xərclərinə 24,4% (347,6 mln. manat);

- müdafiə xərclərinə 12,2% (184,7 mln. manat);

- iqtisadi fəaliyyətlə bağlı xərclərə 10,2% (31,4 mln. manat);

- kənd təsərrüfatı, meşə təsərrüfatı, balıqçılıq, ovçuluq və ətraf mühitin mühafizəsi xərclərinə 8,5% (42,9 mln. manat);

- səhiyyə xərclərinə 6,4% (42,9 mln. manat);

- təhsil xərclərinə 3,3% (51,3 mln. manat);

- məhkəmə hakimiyyəti, hüquq-mühafizə və prokurorluq orqanlarının saxlanılması xərclərinə 0,2% (2,2 mln. manat) çox vəsait yönəldilmişdir.

2015-ci ildə dövlət büdcəsindən dövlət əsaslı vəsait qoyuluşu xərclərinə 4994,4 mln. manat vəsait yönəldilmişdir. Bu xərclərin dövlət büdcəsi xərclərinin tərkibində xüsusi çəkisi 28,1% olmuşdur.

2015-ci il üzrə büdcə təşkilatlarının təqdim etdikləri xərc sifarişləri üzrə xəzinədarlıq orqanları tərəfindən qəbul edilmiş öhdəliklər tam və vaxtında maliyyələşdirilmişdir.[[16]](#footnote-16)[7]

2016-cı ilin doqquz ayında isə dövlət büdcəsinin xərcləri proqnoza nisbətən 87,5 faiz və ya 10622,2 mln. manat icra olunmuşdur.

İqtisadi təsnifata uyğun olaraq cari ilin doqquz ayında dövlət büdcəsi xərclərinin 42,5 faizi və ya 4514,0 mln. manatı sosialyönlü xərclərin (əməyin ödənişi fondu, təqaüd və sosial müavinətlər, dərman və ərzaq xərcləri) maliyyələşdirilməsinə yönəldilmişdir ki, bu da ötən ilin eyni dövrü ilə müqayisədə 406,6 mln. manat və ya 9,9 faiz çoxdur.

2016-cı ilin ilk alti ayında dövlət əsaslı vəsait qoyuluşu xərclərindən:

- elm, təhsil, səhiyyə, sosial, mədəniyyət, idman və digər sosial-mədəni və məişət təyinatlı obyektlərin tikintisinə və yenidən qurulmasına 212,8 mln. manat, enerji, su və qaz təchizatı;

- nəqliyyat, kommunal, meliorasiya infrastrukturlarının tikintisinə, yenidənqurulmasına və digər sahələrə 1151,7 mln. manat,

- o cümlədən Naxçıvan Muxtar Respublikasında həyata keçirilən investisiya layihələrinin maliyyələşdirilməsinə dövlət büdcəsinin dövlət əsaslı qoyuluşu xərclərindən 29,0 mln. manat vəsait yönəldilmişdir.

2016-cı ilin doqquz ayında büdcə təşkilatlarının təqdim etdikləri xərc sifarişləri üzrə xəzinədarlıq orqanları tərəfindən qəbul edilmiş öhdəliklər tam və vaxtında maliyyələşdirilmişdir.

Cari ilin iyul - sentyabr ayları üzrə dövlət büdcəsinin xərcləri 3800,7 mln. manat icra olunmuşdur.

Cari ilin doqquz ayında icmal büdcənin gəlirləri 14951,0 mln. manat, icmal büdcənin xərcləri isə 12623,4 mln. manat icra olunmuşdur. İcmal büdcənin artıqlığı 2327,6 mln. manat təşkil etmişdir.[[17]](#footnote-17)[9]

**3.2. Vergi siyasətinin səmərəliliyinin müəyyən**

**edilməsində vergi yükünün rolu**

Vergi siyasətinin əsas məqsədi vergilərin mahiyyəti və funksiyalarından irəli gələrək məcmu ictimai məhsulun bir hissəsinin dövlət tərəfindən alınaraq vəsaitlərin büdcə vasitəsi ilə təkrar bölüşdürülməsindən ibarətdir. Bu o deməkdir ki, vergilər öz təyinatını və funksiyasını vahid büdcə prosesində həyata keçirir. Hər bir maliyyə ili üzrə büdcə qəbul edildikdə vergi siyasətinin əsası qoyulur. Vergi siyasətinin həyata keçirilməsi isə uyğun qanunvericiliklə və normativ aktların qəbul edilməsi ilə aparılır. İqtisadi cəhətdən əsaslandırılmış vergi siyasəti vəsaitlərin vergi sistemi vasitəsi ilə toplanmasının optimallaşdırılması məqsədini güdür. Vergi siyasəti dövlət orqanlarının elmi cəhətdən əsaslandırılmış hüquqi fəaliyyəti kimi, geniş təkrar istehsalın tələbatını təmin etməlidir. Onun əsas məqsədi vergi ödəyicilərindən vergilərin tutulmasının hüquqi qaydalarını təmin etməklə bərabər, vergitutmanın təsiri altında formalaşan iqtisadi münasibətlərin hərtərəfli qiymətləndirilməsidir.

Vergi yükü dövlətin həyata keçirdiyi vergi siyasətinin vacib nəticəsi kimi ictimai həyatda vergilərin rolunu xarakterizə edən və ümumi vergi daxilolmalarının ÜDM-ə nisbəti formasında ifadə olunur.

Şərti olaraq dünyada vergi siyasətinin üç tipi qəbul edilmişdir:

- Yüksək, yəni maksimal vergi yükü siyasəti - dövlət bu siyasəti həyata keçirərkən yüksək vergi dərəcələrini tətbiq edir, vergilərin sayını artırır, vergi güzəştlərini ləğv edir. Bununla da vətəndaşlardan mümkün olduğu qədər çox maliyyə vəsaitləri toplamaq istəyir. Məlumdur ki, belə bir halda nə ayrı-ayrılıqda vergi ödəyicilərinin, nə də bütövlükdə cəmiyyətin iqtisadi inkişafından söz gedə bilməz. Elə buna görə də, bu cür vergi siyasəti, yalnız iqtisadi böhranlar, müharibələr kimi fövqəladə hallarda dövlətə tam dəstək məqsədilə tətbiq edilir. Lakin, yüksək vergi yükü siyasətinin fövqəladə hallardan sonra uzun müddət tətbiq edilməsi də bir sıra mənfi nəticələrə səbəb ola bilər. Çünki, yüksək vergi yükü siyasəti birmənalı olaraq vergi daxilolmalarının səviyyəsini azaldır. Buna görə də, dövlət bu cür vergi siyasəti tətbiq etməkdən daim yayınmalıdır. Respublikamızda maksimal vergi siyasəti iqtisadi islahatların başlanılmasının ilk illərində və müstəqil vergi sisteminin tətbiqindən sonra həyata keçirildi. Həmin dövrdə bu cür vergi siyasətinin tətbiqinə kifayət qədər sosial, iqtisadi, hüquqi şərait olmamasına baxmayaraq, bu siyasət həyata keçirildi. Nəticədə aşağıdakı ciddi neqativ nəticələr meydana gəldi:

1) vergi ödəyiciləri vergiləri ödədikdən sonra onlarda sərbəst maliyyə resursları tamamilə tükənmiş və geniş təkrar istehsal mümkün olmamışdır. Milli iqtisadiyyat böhrana doğru irəliləmişdir. Bütün sahələr üzrə istehsalın artım tempi durmadan aşağı düşmüşdür.

2) vergidən yayınma halları çoxalmışdır. Nəticədə dövlət büdcəyə çatmalı olan vəsaitlərin yalnız yarısını yığmağa nail ola bilmişdir. Bu zaman vergi orqanında qeydiyyatda olan vergi ödəyicilərinin üçdə biri vergiləri ödəməmiş, hər ikinci vergi ödəyicisi qanunda nəzərdə tutulmuş az vergi ödəmişdir. Hər altı vergi ödəyicisindən biri isə öz vergi borclarını tam və vaxtında ödəmişdir.[[18]](#footnote-18)[17]

- Aşağı vergi yükü (yəni, optimal vergi) siyasəti – belə vergi siyasəti tətbiq etmək dövlətin öz fiskal maraqlarını nəzərə aldığı kimi, vergi ödəyicilərinin də maraqlarını nəzərə almasından irəli gəlir. Optimal vergi yükü siyasəti daha əlverişli vergi mühitini və investisiya mühitini təmin edir, nəticədə tez bir zamanda ölkə iqtisadiyyatının, xüsusən, real sektorun inkişafına şərait yaranır. Vergitutma səviyyəsinin digər ölkələrə nisbətdə aşağı olması ilə xarici investisiya axınları artır, bununla da milli iqtisadiyyatın rəqabətqabiliyyətlilik səviyyəsi yüksəlir. Optimal vergi yükü siyasətində ölkədə sahibkarlıq subyektlərinə vergi yükünün tətbiqi yumşaldılır. Lakin dövlətin həyata keçirdiyi sosial proqramlar məhdudlaşdırılır; buna səbəb büdcənin gəlir hissəsinin azalmasıdır.

- Sosialyönümlü yüksək dərəcəli vergilər siyasəti – dövlət bu cür vergi siyasəti həyata keçirərkən kifayət qədər yüksək dərəcəli vergilər tətbiq edərək, sosial müdafiə proqramlarını nəzərəçarpacaq dərəcədə artırır. Bu zaman büdcə daxilolmalarının böyük bir hissəsi müxtəlif sosial fondların artırılmasına və maliyyələşdirilməsinə yönəldilir.

Qeyd etdiyimiz vergi yükü tipləri hər bir ölkənin mövcud iqtisadi şəraitinə uyğun olaraq ölkənin vergi siyasətinə tətbiq edilir.

Təcrübə göstərir ki, dövlət tərəfindən təyin olunan vergi yükü yüksək olduqda, bir çox hallarda ölkədə istehsalın fəallığı aşağı düşür. Lakin bu halda, vergi yükünün artımının sosial-iqtisadi inkişafdakı təsiri büdcə vəsaitlərindən necə istifadə edilməsindən də asılıdır. Bir çox hallarda vergilər hesabına səfərbər edilmiş vəsaitlərlə dövlətin həyata keçirdiyi tədbirlərin cəmiyyət üçün əhəmiyyəti və səmərəliliyi həmin vəsaitlərin özəl bölmədə istifadəsinə nisbətdə daha yüksək olur. Lakin onu da qeyd etmək lazımdır ki, milli iqtisadiyyatda optimal vergi yükünün müəyyən edilməsi həm dövlətin, həm də vergi ödəyicilərinin maraqlarının təmin edilməsi istiqamətində bütün hallarda öz vacibliyini qoruyur. Əksər hallarda vergi yükünün səviyyəsi qruplaşdırarkən, vergi yükü 35%-dək normal, 36-45% orta, 46-55% yüksək və 55%-dən yüksək olduqda isə yüksək hədd kimi qəbul edilir.

Qeyri-diskriminasiya xarakterli vergi siyasətinin tətbiqi ilə iqtisadiyyatın vergi yükü formalaşır. Vergi yükü ölkənin ümumi daxili məhsul istehsalında vergilərin payını ifadə edir, vergi mexanizmlərinin tətbiqi ilə formalaşır. Vergi mexanizmlərinin tətbiqi hüquqi və ya fiziki şəxslərin gəlirlərinin hansı hissəsinin vergi formasında büdcəyə köçürülməsini müəyyən edir. Vergi mexanizmlərinin formalaşmasında vergi qanunvericiliyinin müəyyən etdiyi vergi dərəcələri əsas rol oynayır. Hər bir ölkənin vergi yükü onun iqtisadi inkişaf səviyyəsinə və makroiqtisadi göstəricilərin dinamikasına görə digər ölkələrdən fərqlənir. Adətən, iqtisadi cəhətdən inkişaf etmiş yüksək sosial təminata sahib olan ölkələrdə vergi yükünün səviyyəsi kifayət qədər yüksək olur. Həmin vergi yükünün böyük hissəsi ümumi daxili məhsulun üzərinə düşür. Makroiqtisadi səviyyədə vergi yükü 2 göstərici ilə qiymətləndirilir. Nominal vergi yükü dedikdə, mövcud qanunvericiliyə uyğun olaraq müəyyən edilmiş vergi potensialının tam səfərbər edildiyi halda, əldə olunan vergi daxilolmalarının həmin mərhələ üzrə mövcud nominal ümumi daxili məhsula nisbəti kimi qəbul edilmişdir. Nominal vergi yükü və faktiki vergi yükü arasındakı fərqlər vergidən yayınma dərəcəsini ifadə edir. Yəni, nominal vergi yükü nə qədər yüksək olarsa, ondan yayınmanın ehtimalı bir o qədər yüksək olacaqdır.

İqtisadi inkişafın səviyyəsindən asılı olaraq, dövlət vergi siyasəti tətbiq edərkən əhalinin gəlirlərinin yenidən paylanmasını, iqtisadi bərabərsizliklərin azaldılmasını, iqtisadiyyatın inkişafının daxili və ya xarici investisiyalar hesabına təmin edilməsini və digər məqsədlərini vacib hesab edə bilər. Vergi siyasətinin dəyişməsi birmənalı olaraq makroiqtisadi səviyyədə məcmu tələb və məcmu təklifə təsir göstərir. Buna görə də, vergi siyasəti mobil xarakter daşımalı, iqtisadi aktivliyin stimulunda həlledici rol oynamalıdır. Vergi yükü dövlət xərcləri və istehlak həcmindən düz mütənasib asılıdır. Belə ki, dövlət xərclərinin artması və azalması uyğun olaraq vergi yükünün də artmasına və azalmasına səbəb olur. Bu yanaşma vergi yükü ilə dövlət investisiyası ilə münasibətdə də eynidir.

İqtisadi inkişaf tempinin yüksəlməsi, şübhəsiz ki, iqtisadiyyatın vergi yükünün də artırılmasını tələb edir və əksinə. İstehlak səviyyəsinin artması halında isə fərqli olaraq əks mənzərə yaranır. Belə ki, istehlak norması artdıqda orta vergi yükü azalmağa başlayır. Buna görə də ümumi daxili məhsulun istehlak və yığım komponentlərinin optimal nisbəti iqtisadi siyasətin əsas vəzifələrindən biri kimi diqqət mərkəzində saxlanılmalıdır. Bildiyimiz kimi, vergi ödəyicisinin üzərinə düşən vergi yükü artdıqca ilkin mərhələdə vergi sisteminin səmərəliliyi yüksələrək öz maksimum səviyyəsinə çatır, daha sonra isə kəskin formada aşağı düşür. Bu zaman büdcə sisteminin itkilərinin bərpası zamanı bir çox problemlər yaranır. Çünki vergi ödəyicilərinin müəyyən bir hissəsi ya müflisləşir, ya da fəaliyyətini sonlandırır. Digər hissəsi isə ödəməli olduqları vergi məbləğlərini minimum səviyyəyə endirmək üçün leqal və ya qeyri-leqal yollarını tapırlar. Vergi yükünün sonradan səviyyəsi aşağı salındıqda belə dağılmış istehsalı bərpa etmək çətin bir hal alır, hətta bu proses üçün illər lazım olur. Bundan əlavə, vergi ödəyicisi vergidən yayınma hallarının real üsullarını tapdıqdan sonra vergi yükünün əvvəlki səviyyəsi bərpa edildikdə belə vergiləri tam həcmdə ödəməkdən yayınacaqdır.

Buna görə, vergi yükünün optimal səviyyəsinin tapılması və tətbiq edilməsi problemi inkişaf səviyyəsindən asılı olmayaraq hər bir ölkənin vergi sisteminin qurulmasında və onun təkmilləşdirilməsi istiqamətində əhəmiyyətli rol oynayır.

Vergi yükünün artırılması ilə vergi daxilolmaları arasındakı asılılığı XX əsrin 80-ci illərində Amerikan iqtisadçı A.Laffer özünün “Laffer əyrisi”ni quraraq vergilərin azaldılmasının investisiya fəallığına müsbət təsir göstərdiyi nəticəsinə gəlmişdi.

Laffer qeyd edirdi ki, əyrinin əsasını təşkil edən fundamental ideya ondan ibarətdir ki, vergi dərəcəsinin son həddi mümkün qədər yüksək olduğu halda vergi ödəyicilərinin vergi ödəməkdən yayınması da bir o qədər yüksək olacaqdır. Beləliklə, vergi ödəyicilərinin bir hissəsinin iqtisadiyyatın leqal sektorundan gizli sektoruna keçməsi baş verəcəkdir.

Beynəlxalq vergitutma təcrübəsi vergi ödəyicilərindən tutulan verginin onun məcmu gəlirinin 30-40 faizindən çox olduqda iqtisadi fəallıq səviyyəsinin aşağı düşdüyünü, ölkə iqtisadiyyatına yatırılan investisiyaların həcminin azaldığını, ölkənin biznes mühitinin öz şəffaflığını itirdiyini göstərir.

Eyni zamanda qeyd etmək lazımdır ki, bir sıra ölkələrdə vergi yükü göstəricisinin kəmiyyəti yüksəkdir. Misal üçün, İsveçdə vergi sistemi fərqli olaraq elə qurulub ki, vergi ödəyiciləri özləri gəlirlərinin 50 faiz və daha çox hissəsini dövlət xəzinəsinə köçürürlər. Bu cür hal heç də onlarda istehsalın inkişafına marağın azalmasına səbəb olmur. Belə ki, başqa ölkələrdə vergi ödəyiciləri öz gəlirləri hesabına sosial xarakterli problemləri həll etdikləri halda, belə ölkələrdə dövlət sosial problemləri öz vəsaitləri hesabına həll edir. Belə olan halda maraqlar balansı gözlənilmiş olur. İqtisadiyyatda tez-tez belə bir fikir irəli sürülür: vergi yükü göstəricisinin səviyyəsi nə qədər aşağı olarsa, iqtisadiyyat da bir o qədər sürətlə və dinamik inkişaf edər. Lakin burada bir məqama diqqət etmək lazımdır. Bu da dövlətin öz normal fəaliyyətini yerinə yetirə biləcək həcmdə vergi yükü vasitəsilə vergilərin büdcəyə daxil olmasını təmin etməkdir.

Vergi siyasətində vergi yükünün hesablanmasına dair müxtəlif yanaşmalar vardır: vergi potensialının, əhaliyə düşən vergi yükü səviyyəsinin, makro səviyyədə vergi yükü və onun dinamikasını müəyyən edən, ölkə iqtisadiyyatının əsas makroiqtisadi göstəriciləri əsasında təyin olunan vergilərin ümumi daxili məhsulun tərkibində xüsusi çəkisinin hesablanması metodikaları mövcuddur. Praktikada ən ümumi qaydada vergi yükü - vergi daxilolmaları cəminin ümumi daxili məhsul həcminə nisbətinin faizlə ifadəsi kimi təyin edilir. Vergi yükü göstəricisinin bu qaydada təyin olunmasının bir sıra çatışmayan cəhətləri var. Belə ki, əvvəla o, orta statistik vergi ödəyicisinin üzərinə düşən vergi ağırlığının səviyyəsini müəyyən etməklə konkret vergi ödəyicisinin fərdi xüsusiyyətlərini diqqətə almır. Həqiqətən də hər bir ölkədə yalnız fəaliyyət növləri üzrə deyil, həm də digər əlamətlərinə görə bir-birindən fərqlənən on minlərlə müəssisə fəaliyyət göstərir. Bu fərqlər həmin müəssisələrdə vergitutma bazasının formalaşmasına və deməli, ödənilməli olan vergilərin həcminə də təsir edir. Bunlar həmin müəssisələrdə istehsal xərclərinin strukturu, istehsalın fond tutumunun müxtəlifliyi, kapitalın dövretmə sürəti, gəlirlilik səviyyəsi və s. fərqlərdir. Vergi sisteminin formalaşmasında bunları nəzərə almaq çox çətindir. Bütün bunlarla bərabər vergi yükü göstəricisi olduqca əhəmiyyətlidir. Çünki dövlət vergi dərəcələrini dəyişdirərkən, vergi güzəştlərini ləğv edərkən, ümumiyyətlə, vergi qanunvericiliyində hər hansı dəyişikliklər apararkən düzgün qərar verə bilmək və həddləri aşmamaq baxımından bu göstərici olmadan mümkün deyildir.

Vergi həddi vergitutmanın həm vergi ödəyiciləri, həm də dövlət xəzinəsi üçün ümumi daxili məhsulun büdcə sistemi yolu ilə təkrar bölüşdürülən optimal xüsusi çəkisinə nail olduğu şərti bir nöqtəsidir. Bu şərti nöqtənin bu və ya başqa istiqamətdə hərəkəti vergi ödəyicilərinin vergi qanunvericiliyinə tabe olmamasına, ölkədən kapital axınının hərəkətinə və vergidən yayınma hallarının kütləvi xarakter almasına səbəb olur. Bu çatışmazlığın aradan qaldırılması məqsədilə təcrübədə yeni yaradılmış dəyər və ya əlavə dəyər göstəricilərindən istifadə olunur.

Vergi yükü səviyyəsinin aşağı salınmasının mühüm yollarından biri ölkədə tətbiq olunan vergi dərəcələrinin optimal səviyyəsinə nail olmaqdır. Ona görə də vergi yükünün optimal səviyyəsinin müəyyən olunması problemi inkişaf səviyyəsindən asılı olmayaraq hər bir ölkənin vergi sisteminin qurulmasında və təkmilləşdirilməsində mühüm rol oynayır. Vergi yükünün qiymətləndirilməsindən sonra müəssisə bir sıra metodlardan istifadə edərək vergitutmanın optimal səviyyəsinə nail ola bilər. Həmin metodlar bunlardır:

* vergi subyektinin dəyişdirilməsi metodu;
* vergi subyektinin fəaliyyət sferasının dəyişdirilməsi metodu;
* vergi qanunvericiliyində dəyişikliklər edilməsi metodu;
* qanunvericilik çərçivəsində müəssisənin uçot siyasətinin qəbul edilməsi metodu;
* müqavilə münasibətləri vasitəsilə optimallaşdırma metodu;
* müxtəlif güzəşt və vergi imtiyazlarından istifadə.

Bundan əlavə aşağıdakı xüsusi optimallaşma üsulundan da istifadə oluna bilər:

* münasibətlərin dəyişdirilməsi metodu;
* münasibətlərin bölüşdürülməsi metodu;
* vergi ödənişinin müddətinin dəyişdirilməsi metodu;
* vergitutma obyektinin birbaşa azaldılması metodu.

Vergitutmanın optimallaşdırılması prosesində müəssisə optimallaşma ilə vergidən yayınma arasındakı həddi nəzarətdə saxlamalıdır. Vergilərin optimallaşdırılması vergi öhdəliyinin həcminin vergi ödəyicisinin tərəfindən məqsədli hüquqi fəaliyyət vasitəsilə azaldılmasıdır. Buraya daxildir:

- qanunvericilik daxilində təqdim olunan imtiyaz və güzəştlərdən tam istifadə etməklə;

- vergidən azadolmalar formasında;

- və digər leqal vasitələrlə.

Vergidən yayınma halı isə vergi ödəyicisinin qanunvericiliyi pozaraq vergilərin və digər ödənişlərin və vergi öhdəliyinin azaldılmasına nail olmasıdır. Buradan belə bir nəticə çıxır ki, vergilərin optimallaşdırılması metodu həm qanuni, həm də qeyri-qanuni üsullarla həyata keçirilir.

Müəssisə vergilərin optimallaşdırılmasına nail olmağa çalışdıqda təbiilik, fərdilik, səmərəliliyin və itkilərin uyğunluğu, dinamikliyi, hüquqi cəhətdən doğruluğu, məxfiliyi, aydınlığı, nəzarət, forma və məzmunun uyğunluğu, neytrallıq, diversifikasiya və kompleks yanaşma prinsiplərinə cavab verən leqal metodlardan istifadə etməlidir. Vergitutmanın optimallaşdırılmasının əsas metodu vergi planlaşdırması prosesi vasitəsilə təşkil olunur.

Vergi dərəcəsinin səviyyəsi vergi ödəyicilərinin imkanı ilə və onların əldə etdiyi gəlirin məbləğinin nəzərə alınması ilə təyin olunmalıdır. Bu prinsipin pozulması bazar münasibətlərinə zərər verir, vergi ödəyicilərinin sayını və əmtəə təklifini azaldır. Vergitutmanın ifrat dərəcədə ağırlığı tələbin azalmasına səbəb olur və bazarın tutumunu aşağı salmaqla, istehsalın stimuluna ciddi ziyan verir. Bu o deməkdir ki, vergiqoymada vergi yükünün həddinin aşmasına yol verməyəcək prinsiplərə riayət etmək lazımdır. Ümumiyyətlə, inkişaf etmiş bazar iqtisadiyyatı ölkələrində mənfəət vergisi o qədər də “məşhur” deyildir. Belə ki, sahibkar, adətən, xərclərinin səviyyəsinin artmasını kompensasiya etmək üçün mənfəət vergisini məhsulun qiymətinə daxil etməyə çalışır. Nəticədə isə, vergi yükü satıcıdan alıcının üzərinə ötürülür. Bu zaman alıcılar vergini ödəyərkən, sahibkarlar agent rolunda çıxış edirlər.

Fikrimizcə, vergi yükünün optimallaşdırılmasının təkmilləşdirilməsi istiqamətləri aşağıdakılardan ibarət olmalıdır:

1. Sadələşdirilmiş vergi sisteminin təkmilləşdirilməsi, fəaliyyət sahələri üzrə dövriyyənin meyarlarının diferensiallaşdırılması; əvvəlki illərin indeksləşdirilməsi nəzərə alınaraq gəlirlərin həcminin indeksləşdirilməsi; beynəlxalq təcrübəyə müvafiq vergi dərəcələrinin azaldılması; fərdi sahibkarların yerləşdiyi ərazidə əhalinin sayına uyğun olaraq vergi dərəcəsinin azaldılması.

2. Differensial vergi sistemini tətbiq etmək.

3. Təşkilatda vergi siyasətinin həyata keçirilməsi və formalaşdırılması məqsədilə vergi yükünün idarə edilməsi ilə məşğul olan struktur-bölmənin yaradılması.

4. Konkret müəssisə üzrə vergi rejiminin düzgün seçilməsi.

5. Vergitutmanın optimallaşdırılması məqsədilə ofşor mexanizmlərindən istifadə olunması.

6. Vergi qanunvericiliyinin sadələşdirilməsi və vergi normalarının birmənalı şərhinə nail olunması və s.[[19]](#footnote-19)[12]

Qeyd etdiyimiz kimi, elmi cəhətdən də sübut olunmuşdur ki, səmərəli vergi sistemində vergi ödəyicilərindən gəlirlərinin 30 faizindən çox həcmdə vergi tutulmamalıdır. Bu baxımdan ölkəmizdə vergi yükünün səviyyəsinin xarici ölkələrlə müqayisədə xeyli aşağı oldğunu deyə bilərik. Bunu aşağıdakı cədvəldən daha aydın görmək mümkündür **[[20]](#footnote-20).[32]** *Cədvəl 4*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Ölkələr** | **2005** | **2006** | **2007** | **2008** | **2009** | **2010** | **2011** | **2012** | **2013** |
| Almaniya | 33,91 | 34,52 | 34,93 | 35,29 | 36,11 | 35,03 | 35,70 | 36,45 | 36,70 |
| Norveç | 43,20 | 43,47 | 42,93 | 42,12 | 41,99 | 42,64 | 42,70 | 42,30 | 40,80 |
| İsveç | 46,55 | 45,91 | 44,90 | 43,92 | 43,97 | 43,06 | 42,29 | 42,35 | 42,80 |
| İsveçrə | 26,54 | 26,35 | 26,13 | 26,69 | 27,13 | 26,50 | 27,02 | 26,92 | 27,10 |
| Türkiyə | 24,26 | 24,52 | 24,08 | 24,22 | 24,64 | 26,20 | 27,83 | 27,64 | 29,30 |
| İngiltərə | 33,76 | 34,45 | 34,09 | 33,98 | 32,32 | 32,81 | 33,59 | 33,05 | 32,90 |
| Azərbaycan | 11,40 | 14,44 | 16,04 | 14,32 | 11,55 | 10,11 | 10,51 | 11,01 | 11,45 |
| ABŞ | 26,06 | 26,84 | 26,92 | 25,41 | 23,30 | 23,71 | 24,01 | 24,38 | 25,40 |
| OECD ortalama | 34,03 | 34,13 | 34,16 | 33,61 | 32,66 | 32,83 | 33,27 | 33,73 | 34,10 |

Respublikamızda vergi yükünün aşağı olmasının əsas səbəblərindən biri, iqtisadiyyatın bəzi sahələrinin vergi ödəməkdən azad edilməsidir. Bildiyimiz kimi, kənd təsərrüfatı məhsulları istehsalı torpaq vergisi istisna olmaqla, bütün vergilərdən azad edilmişdir.

***Respublikamızda 2010-2015- ci illərdə dövlət büdcəsinin makroiqtisadi göstəricilərinin ÜDM-də çəkisi aşağıdakı kimi olmuşdur:[[21]](#footnote-21)*[33]** *Cədvəl 5*

|  |  |  |  |  |  |  |
| --- | --- | --- | --- | --- | --- | --- |
| Göstəricilər | **2010** | **2011** | **2012** | **2013** | **2014** | **2015** |
| Dövlət büdcəsinin gəlirləri (mln.manat) | 11403.0 | 15700.7 | 17281.5 | 19496.3 | 18400.6 | 17156.8 |
| Dövlət büdcəsi gəlirlərinin ÜDM-də çəkisi (%-lə) | 26.9 | 30.1 | 32.0 | 33.5 | 31.2 | 31.5 |
| Dövlət büdcəsinin xərcləri (mln. manat) | 11765.9 | 15397.5 | 17416.5 | 19143.5 | 18709.0 | 17784.0 |
| Dövlət büdcəsinin xərcləri (%-lə) | 27.7 | 29.6 | 31.7 | 32.9 | 31.7 | 32.7 |

**3.3. Azərbaycan Respublikasında aparılan**

**vergi siyasətinin əsas istiqamətləri**

Dünya praktikasından da məlumdur ki, ölkədə işgüzar fəallıq yüksəldikcə, vergidən yayınma halları və vergi hüquq pozuntuları da artmağa başlıyır. Bu da ölkənin vergi siyasətinin daim təkmilləşdirilməsini, vergi sisteminin modernləşdirilməsini tələb edir. Bu cür şəraitdə yüz minlərlə vergi ödəyicisinin fəaliyyətinə vergi nəzarətini tətbiq etmək, onlara keyfiyyətli xidmət göstərmək qlobal bir vəzifəyə çevrilməkdədir. Məhz buna görə də, respublikamızda aparılan vergi siyasəti vergi dərəcələrinin aşağı salınması və vergi güzəştlərinin azaldılması hesabına vergitutma bazasının genişləndirilməsinə, iqtisadiyyata investisiya qoyuluşunun stimullaşdırılmasına, hüquqi şəxslərlə fərdi sahibkarlar arasında, rezident və qeyri-rezident vergi ödəyiciləri arasında vergi yükünün bərabərləşdirilməsinə, kiçik və orta sahibkarlıq, biznes fəaliyyəti üçün əlverişli şəraitin yaradılmasına və son nəticədə mövcud iqtisadi potensialın artırılmasına və əhalinin maddi rifahının yüksəldilməsinə yönəldilmişdir.[[22]](#footnote-22)[14] Başqa sözlə desək, dövlətin vergi siyasəti dedikdə, dövlət tərəfindən işlənib hazırlanmış vergi sahəsində cəmiyyətin qarşısında duran bu və ya başqa vəzifələri həyata keçirməyə yönəldilmiş tədbirlər məcmusu başa düşülür.

Vergi siyasətinin səmərəliliyi onun dövlət tərəfindən hansı prinsiplərlə həyata keçirilməsi baxımından olduqca əhəmiyyətlidir. Buna görə də respublikamızda vergi siyasətinin hansı prinsiplər nəzərə alınmaqla tətbiqinə nəzər salaq:

* vergi sisteminin normativ-hüquqi bazasının yaradılması, cəmiyyətdə vergi mədəniyyətinin formalaşdırılması;
* vergi ödəyicilərinin normal fəaliyyəti üçün əlverişli şəraitin yaradılması və onların hüquqlarının maksimum qorunması;
* vergi yükünü optimal səviyyədə saxlamaq;
* vergi sisteminin idarəetmə orqanlarının fəaliyyətinin digər dövlət orqanlarının fəaliyyəti ilə əlaqələndirilməsi;
* dövlət vergi xidməti orqanları əməkdaşlarının normal fəaliyyəti üçün əlverişli şəraitin yaradılması, onların sosial müdafiəsinin təmin edilməsi;
* mövcud vergi sistemində əldə edilmiş təcrübənin mütərəqqi əsaslarını qorumaqla, inkişaf etmiş ölkələrin vergi sisteminin özünü doğrultmuş təcrübəsindən istifadə edilməsi;
* sahibkarlıq və investisiya fəallığını stimullaşdıran, sadə və vergi ödəyicisi tərəfindən asanlıqla anlaşılan vergi sisteminin yaradılması;
* vergi qanunvericiliyinə əməl olunmasının praktiki baxımdan rahat olması və minimum inzibati xərclərə nail olması üçün uyğun şəraitin yaradılması.

Yuxarıda qeyd etdiyimiz prinsiplər bizə Respublikamızda həyata keçirilən vergi siyasətinin əsas istiqamətlərini müəyyən etməyə əsas verir. Beləliklə, vergi siyasətinin əsas istiqamətləri bunlardır:

* respublikamızda iqtisadi təhlükəsizliyə nail olunmasına yönələn tədbirlərin həyata keçirilməsi;
* daxili və xarici investisiyaların əlverişli sahələrə cəlb olunması məqsədilə əlverişli vergi mühitinin yaradılması;
* vergi və qeyri-vergi ödənişlərinin yığılma səviyyəsinin artırılmasına nail olunması yolunda tədbirlərin həyata keçirilməsi;
* vergi ödəyicilərinin gəlirlərinə səmərəli nəzarət mexanizmini həyata keçirmək;
* ixrac potensialının inkişafına təkan verəcək tədbirlərin işlənib hazırlanması;
* vergi sistemi üzrə vahid uçot-informasiya sistemini yaratmaq;
* vergi intizamına əməl edilməsi məqsədilə nəzarət sisteminin təkmilləşdirilməsinə nail olmaq, eyni zamanda vergi hüquq pozuntusu hallarının qarşının alınması üçün qaydaların sərtləşdirilməsi və s.

Müasir dövrdə inkişaf etmiş bazar iqtisadiyyatı ölkələrinin, eyni zamanda Respublikamızın vergi siyasəti aşağıdakı mühüm məqsədlərə xidmət edir:

- dövlətin təsərrüfat fəaliyyətini stimullaşdırmaq və ya məhdudlaşdırmaqla iqtisadiyyatın tənzimlənməsində, eyni zamanda ictimai təkrar istehsal prosesində iştirakı;

- müvafiq hakimiyyət və idarəetmə orqanlarının üzərinə qoyulmuş funksiyaları həyata keçirmək, və iqtisadi və sosial siyasətin həyata keçirilməsi üçün lazımi qədər maliyyə ehtiyyatları ilə təmin etmək;

- gəlirlərin tənzimlənməsi ilə bağlı dövlət siyasətini həyata keçirmək.

Azərbaycan Respublikasında həyata keçirilən vergi siyasəti isə aşağıdakı məqsədlərin nail olunmasına istiqamətlənmişdir:

* vergilərin sayının, vergi dərəcələrinin azaldılması, vergi güzəştlərinin minimum səviyyəyə endirilməsi;
* rezident vergi ödəyiciləri ilə qeyri-rezident vergi ödəyiciləri arasında, eyni zamanda hüquqi şəxslərlə fərdi sahibkarlar arasında vergi yükünün bərabərləşdirilməsinə nail olmaq;
* əlverişli investisiya şəraitinin yaradılması;
* dağ və ucqar rayonlarda sahibkarlıq fəaliyyətinin stimullaşdırılmasına nail olmaq;
* vergi idarəetməsinin təkmilləşdirilməsi, vergidən yayınmaya qarşı səmərəli vergi nəzarətinin təşkili;
* vergi ödəyicilərinin hüquqlarını genişləndirilmək, vergi ödəyicilərinin məlumatlandırılması, verginin təbliği və s.

Qeyd etmək lazımdır ki, vergi siyasətinin təkmilləşdirilməsi, vergi islahatlarının aparılması prosesində aşağıdakı məsələlərə xüsusi diqqət yetirilməlidir:

* ümumi məqsədyönlülük - vergi sisteminin qurulması və səmərəliliyinin yüksəldilməsində vergilərin iqtisadi inkişafa məcmu təsirindən baxılması;
* sadəlik – vergilərin müəyyə edilməsi və yığılması prosesində bütün maneələrin aradan qaldırılması, aparılan çoxsaylı hesabat formalarının sayının azaldılması, müəssisələrin mühasibat işlərindəki gərginliyin azaldılması və s.;
* vergi ödəyicilərinin hüquqlarının müdafiəsinin maksimum təmin edilməsi – baş verən hansısa vergi qanunsuzluğu zamanı vergi ödəyicilərinin hüquqlarının müdafiəsinə daima cəhd etmək;
* fiskal səmərəlilik – vergi ödəyicilərinin və dövlətin vergilərin yığılması ilə əlaqəli xərclərinin vergi daxilolmalarından dəfələrlə az olmasına nail olmaq;
* vergiləri ödəməkdən yayınma meyllərinin qarşısının alınması – vergilərin tətbiqi və yığılması qaydalarının müəyyən edilməsi prosesində onun ödənilməsindən yayınma hallarının qarşısının alınması məqsədilə müvafiq hüquqi-normativ bazanın işlənib hazırlanması və tətbiqi;
* universallıq – vergi dərəcələri və gəlirlərin bölüşdürülməsinin maksimum universallığının təmini, müxtəlif vergitutma elementlərinə görə vergitutma məqsədilə yanaşma müxtəlifliyinin təmin edilməsi;
* ictimai faydalı fəaliyyət növlərinin inkişafının stimullaşdırılması və zərərli fəaliyyət növlərinin qarşısının alınması – səmərəli vergi sistemi quraraq investisiya fəallığının və iqtisadi inkişafın artırılmasıyla cəmiyyətin qarşısında duran problemlərin həll olunması, ekoloji layihələrin tətbiq edilməsinin, ətraf mühit və insan sağlamlığında təhlükə yaradan fəaliyyət növlərinin yüksək vergi tətbiq etməklə qarşısının alınması;
* vergi ödəyicilərinin və büdcənin gəlirlərinin inflyasiyadan qorunması – vergi ödəyicilərinin müflisləşməsinin və vergitutma bazasının azalmasına mane olmaq, büdcə maraqları daxilində inflyasiya amilinin nəzərə alınması, beləliklə vergi ödəyicilərinin hüquqlarının müdafiəsinin maksimum təmin edilməsinə nail olmaq.

Azərbaycan Respublikasında aparılan vergi siyasətinin əsas istiqamətlərinin tətbiqilə həyata keçirilmişdir:

- “E-hökumət”in yaradılması istiqamətində həyata keçirilən tədbirlər nəticəsində 2006-cı ildən başlayaraq vergi xidmətində Avtomatlaşdırılmış Vergi İnformasiya Sistemi (AVİS)tətbiq olunmuşdur. "Avtomatlaşdırılmış Vergi İnformasiya Sistemi"in əsas məqsədi büdcənin mədaxil hissəsinin tam və vaxtında formalaşdırılması, çevik və səmərəli vergi inzibatçılığının həyata keçirilməsi üçün effektli informasiya dəstəyinin təmin edilməsidir.

- 2007-ci ildə elektron bəyannamələrintətbiqinə başlanılmışdır. Bununla əlaqədar e-taxes.gov.az - İnternet Vergi İdarəsi yaradılmışdır.

- 2008-ci ildən ƏDV depozit hesabı və 2010-cu ildən elektron vergi-hesab fakturaları tətbiq olunur.

- 2008-ci ildən Sahibkarlıq fəaliyyəti subyektlərinin qeydiyyatı “bir pəncərə” prinsipiüzrə aparılır.

- Vergilər Nazirliyində “Elektron hökumət” layihəsi çərçivəsində vətəndaşlar, vergi ödəyiciləri ilə vergi orqanları arasında elektron sənəd mübadiləsinə imkan verən “onlayn kargüzarlıq” sistemi işə salınmışdır.

**-** 2011-ci ildə fərdi sahibkarlarınvergi orqanlarına gəlmədən real vaxt rejimində qeydiyyat sistemi tətbiq olunmuş və 2012-ci ildən yerli hüquqi şəxslərindövlət qeydiyyatının elektron qaydadaaparılmasına başlanılmışdır.

- Banklar və digər kredit təşkilatları ilə vergi orqanları arasında inteqrasiyanın təşkili məqsədilə vergi orqanları ilə bank idarələri arasında “on-line” rejimində məlumat mübadiləsinin həyata keçirilməsinə başlanılmışdır.

- 2012-ci ildən vergilərin elektron qaydada ödənişininaparılması sisteminin tətbiqinə başlanılmışdır.

- İnformasiya-kommunikasiya texnologiyalarının tətbiqinin genişləndirilməsi, göstərilən elektron xidmətlərin təkmilləşdirilməsi, eləcə də hüquqi və fiziki şəxslərə sertifikat xidmətlərinin göstərilməsi ilə bağlı 2013-cü ilin may ayından Vergilər Nazirliyinin ASAN Sertifikat Xidmətləri Mərkəzi (ASXM) fəaliyyətə başlamışdır.

Vergi potensialının müəyyən edilməsi, vergi güzəşti və azadolmalarının səmərəliliyinin müəyyən edilməsi, vergi dərəcələrinin optimal səviyyəsinin hesablanması, həmçinin vergi daxilolmalarının iqtisadi-riyazi modelləşdirmənin tətbiq edilməsi yolu ilə proqnozlaşdırılması məqsədilə AVİS-də Strateji Araşdırmalar modulunun yaradılmasına zərurət yaranmışdır.[[23]](#footnote-23)[10]

Respublikamızda həyata keçirilən vergi siyasətinin əsas istiqamətlərindən bəhs edərkən, Azərbaycan Respublikası regionlarının 2014-2018-ci illərdə sosial-iqtisadi inkişafı Dövlət Proqramı və “Azərbaycan 2020: gələcəyə baxış” İnkişaf Konsepsiyasını da vurğulamaq lazımdır.

Son 10 ildə bütün sahələrdə böyük uğurlar qazanılmış, Azərbaycanın maliyyə imkanlarının artması, ölkəmizin transmilli layihələrin təşəbbüskarı və əsas iştirakçısı kimi çıxış etməsi, ən yeni texnologiyalara əsaslanan müəssisələrin fəaliyyətə başlaması, müasir tələblərə cavab verən infrastukturun yaradılması, sahibkarlığa dəstək, biznes mühitinin inkişafı Azərbaycanın dünyada nüfuzunun daha da artmasına, iqtisadiyyatın rəqabət qabiliyyətliliyinin yüksəlməsinə, əhalinin həyat səviyyəsinin davamlı olaraq yaxşılaşdırılmasına səbəb olmuşdur.

Ölkə bölgələrinin inkişafının yeni keyfiyyət mərhələsinə yüksəlməsində son 10 ildə regionların sosial-iqtisadi inkişafı ilə bağlı qəbul edilmiş dövlət proqramlarının icrası böyük əhəmiyyət kəsb edir. Regionların hərtərəfli inkişafı sahəsində 2004-cü ildən başlanılmış məqsədyönlü siyasətin davamı olaraq "Azərbaycan Respublikası regionlarının 2014-2018-ci illərdə sosial-iqtisadi inkişafı Dövlət Proqramı" hazırlanmışdır. "Azərbaycan Respublikası regionlarının 2014-2018-ci illərdə sosial-iqtisadi inkişafı Dövlət Proqramı"nın icrası ölkə iqtisadiyyatının inkişafında mühüm əhəmiyyət kəsb etməklə bərabər, makroiqtisadi sabitliyin təmin edilməsində, regionlarda sahibkarlıq fəaliyyətinin miqyasının genişlənməsində, yeni müəssisə və iş yerlərinin yaranmasında, irimiqyaslı infrastruktur layihələrinin həyata keçirilməsində, kommunal xidmətlərin səviyyəsinin yüksəldilməsində, nəticədə əhalinin rifah halının, həyat səviyyəsinin daha da yaxşılaşdırılmasında və yoxsulluq səviyyəsinin aşağı düşməsində müstəsna rol oynayacaqdır.[[24]](#footnote-24)[3]

Azərbaycan Respublikasının 2020-ci ilədək dövr üçün perspektiv inkişaf hədəf və istiqamətlərinin müəyyənləşdirilməsi və onların gerçəkləşdirilməsinin təmin edilməsi məqsədi ilə Azərbaycan Respublikası Prezidentinin 29 dekabr 2012-ci il tarixli 800 nömrəli Fərmanı ilə təsdiq edilmiş “Azərbaycan 2020: gələcəyə baxış” İnkişaf Konsepsiyasından və onun təsdiq edilməsi barədə Fərmandan irəli gələrək Vergilər Nazirliyində “Vergi sisteminin inkişafı üzrə 2013-2020-ci illər üçün Strateji Plan” və “2013-2020-ci illərdə vergi sisteminin İnkişafı Strategiyası” hazırlanıb təsdiq edilmiş və onun icrası ciddi nəzarətə götürülmüşdür.

“Azərbaycan 2020: gələcəyə baxış” İnkişaf Strategiyasının əsas məqsədləri:

* Azərbaycan Respublikası qanunvericiliyinin Avropa İttifaqı qanunvericiliyinə və Ümumdünya Ticarət Təşkilatının tələblərinə uyğunlaşdırılması;
* passiv vergi siyasətindən aktiv vergi siyasətinə keçidin təmin edilməsi;
* qeyri-neft sektorunun, innovasiya yönümlü iqtisadiyyatın inkişafına əlverişli mühitin formalaşması;
* vergi inzibatçılığının və nəzarətinin daha da təkmilləşdirilməsi (e-auditin tətbiqi, nağdsız ödənişlərin stimullaşdırılması, e-kommersiyaya vergi nəzarətinin təşkili, vergi borclarının alınması mexanizminin təkmilləşdirilməsi, bəyannamələrin əvvəlcədən doldurulma sisteminin tətbiqi, transfer qiymətqoyma mexanizminin yaradılması, ümumi bəyannamə sisteminə keçidə hazırlıq və s.);
* vergi ödəyiciləri ilə vergi orqanları arasında münasibətlərin parnyorluq prinsipi əsasında qurulması;
* vergi ödəyicilərinə xidmət sisteminin təkmilləşdirilməsi və vergi mədəniyyətinin yüksəldilməsi;
* beynəlxalq əməkdaşlığın genişləndirilməsi.[[25]](#footnote-25)[4]

Bundan başqa, ölkəmizdə bu ildən etibarən “Tax Free” nin tətbiqinə başlanılıb. Bu sistem ölkəmizə gələn xarici vətəndaşlar, əsas etibarilə turistlər tərəfindən alınmış mallara görə ödənilmış əlavə dəyər vergisinin tam və ya qismən geri qaytarılmasını təmin edəcək.

Beynəlxalq təcrübədə xarici turistlərə münasibətdə geniş istifadə edilən “Tax Free” sisteminin tətbiqi ölkəyə xarici turistlərin marağının artırılması, turizmin inkişafında davamlılığının təmin edilməsi və rəqabət qabiliyyətinin möhkəmləndirilməsi məqsədi daşıyır.[[26]](#footnote-26)[39]

**N Ə T İ C Ə**

Fiskal siyasət dövlətin büdcə və vergi siyasətini ifadə edir.

Fiskal siyasət sistemi dövlət xərcləri və vergilərin dərəcələrinə təsir etməklə ölkənin təsərrüfat fəaliyyətini tənzimləyən bir sistemdir.

Fiskal siyasət xətti dövlətin iqtisadi siyasətinin, eyni zamanda həyata keçirdiyi tədbirlər sisteminin məntiqi nəticəsi kimi formalaşıb, dövlətin iqtisadi-siyasi həyatının ayrılmaz tərkib hissəsidir.

Bu səbəbdən fiskal siyasət xətti milli iqtisadiyyatda iqtisadi artım, nisbi ümumi sabitlik, işgüzar fəallıq yaradaraq faydalı olduğu kimi, həm də tamamilə başqa nəticələrə gətirib çıxara bilər.

Buna görə də, dövlətin maliyyə sisteminin sabit iqtisadi artımının yaradılmasında əhəmiyyətli rola malik olması fiskal siyasətin düzgün işlənib hazırlanmasını və sistemli həyata keçirilməsini tələb edir. Bunu müxtəlif ölkələrin, həm yüksək inkişaf etmiş ölkələrin, həm də inkişaf etməkdə olan ölkələrin, həmçinin keçid dövrünü yaşamış yeni müstəqil ölkələrin təsərrüfat fəaliyyəti təcrübəsi təsdiq edir.

Dövlət özünün daxili və xarici vəzifələrini fiskal siyasət köməyilə yaradılan pul və maddi fondlar vasitəsilə həyata keçirir.

Dövlət həmin vəzifələri həyata keçirərkən fiskal siyasətin iqtisadi artım sürətinin yüksəldilməsinə, iqtisadiyyatda dövri tərəddüdlərin hamarlaşdırılmasına, əhalinin tam məşğulluq səviyyəsinə və inflyasiyanın mülayim sürətinə nail olunması kimi ictimai məqsədlərini əsas tutur.

Dövlət fiskal siyasətini həyata keçirərkən qarşıya qoyduğu həmin məqsədlərə müxtəlif növ vergi və vergi dərəcələri ilə, transfert ödənişləri və digər növ dövlət xərcləri alətləri vasitəsilə nail olur.

Fiskal siyasətə müxtəif növ vergilər və vergi dərəcələri ilə təsir edilməsi məcmu xərclərə mənfi təsir aləti rolunda çıxış edir. Belə ki, istənilən vergi növü əldə olan gəlirin məbləğini azaldır. Bu isə öz növbəsində nəinki istehlak xərclərinin azalmasına, eyni zamanda yığımların da səviyyəsinin aşağı düşməsinə səbəb olur.

Transfert ödənişləri əhalinin gəlirlərini artırmaqla istehlak tələbatına dolayı yolla təsir göstərməkdədir. Transfert ödənişləri şəxsi əllərdə yığılan gəlirlərlə nəzərə alındığı üçün ÜMM-un tərkibinə daxil edilmirlər.

Fiskal siyasətin vergi tənzimlənməsi müxtəlif forma və üsullar vasitəsilə həyata keçirilir, büdcənin gəlir və xərclərini balanslaşdırmaq məqsədi daşıyır.

Vergi tənzimlənməsinin həmin forma və üsulları arasındakı fərqi də öz növbəsində konkret vergi növünün özünəxas xüsusiyyətləri və dövlətin qarşısında duran əsas vəzifələri müəyyən edir.

Vergi tənzimlənməsi mexanizmi vergi münasibətlərinin təşkilinin təkcə forma və üsullarını deyil, eyni zamanda onların kəmiyyət və keyfiyyətinin müəyyən edilməsi üsullarını da özündə birləşdirir.

Vergi mexanizminin kəmiyyət parametrlərinə vergilərin dərəcəsi, vergi güzəştinin həcmi, ÜDM-un vergilər vasitəsi ilə büdcəyə cəlb edilən hissəsi, vergilərin yığım hissəsi və s. aid edilir.

Cəmiyyətin iqtisadi inkişaf səviyyəsinə və investisiya siyasətinin tətbiq olunmasına vergilərin təsiri, vergi tənzimlənməsinin səmərəliliyi və s. vergi mexanizminin keyfiyyət parametrlərinə aiddir.

Vergi mexanizminə yalnız vergilərin toplanmasına dövlətin operativ müdaxiləsi mövqeyindən baxmaq yalnışdır. Çünki, belə yanaşma zamanı vergi mexanizmi özünün obyektiv xarakterini itirərək pul vəsaitlərinin yenidən bölüşdürülməsində subyektiv vasitəyə çevrilir.

Belə ki, vergi mexanizmində obyektiv və subyektiv başlanğıc arasında vəhdət vardır və buna görə də onlar arasındakı tarazlıq pozulmamalıdır.

Qeyri-neft sektorunun inkişafının zəruriliyini nəzərə alaraq hökumət qeyri-neft sektorunun, xüsusilə istehsalat sektorunun inkişaf etdirilməsi və iqtisadi artımın təmin edilməsi məqsədi ilə fiskal siyasətin alətlərindən səmərəli istifadə edə bilər. Belə ki, inkişaf etmiş ölkələrin təcrübəsi də göstərir ki, ölkə iqtisadiyyatının inkişafı üçün strateji əhəmiyyət kəsb edən sənaye parkları və sənaye zonaları üçün həm yerli və həm də xarici investisiyaları cəlb etmək məqsədilə dövlət müəyyən təşviqedici vergi güzəştləri və imtiyazları tətbiq edə bilər ki, bu da orta və uzun müddətdə iqtisadi artıma və işsizliyin minimuma endirilməsinə səbəb ola bilər.

Ölkədəki mövcud sosial və iqtisadi durumu nəzərə almaqla, dövlət yuxarıdakı iqtisadi siyasəti uğurla həyata keçirmək üçün fiskal siyasətin ‘diskret’ tipindən istifadə edə bilər. Fiskal siyasətin çevik və dəyişkən bir xarakter daşıyan diskret tipi ölkədə ÜDM həcminin dəyişməsi, məşğulluq səviyyəsinin optimallaşdırılması, qiymətlərin səviyyəsinin dəyişməsi və inflyasiyanın tənzimlənməsi məqsədilə vergilər və dövlət xərcləri arasında manevr etmək, mövcud situasiyadan səmərəli çıxış yolları tapmaq deməkdir.

Dövlətin həyata keçirdiyi diskret fiskal siyasət ölkənin iqtisadi vəziyyətini yaxşılaşdırmaq məqsədilə planlı şəkildə vergitutma və büdcə xərclərini tənzimləyir. İqtisadi tsiklin müxtəlif dövrlərində bu tənzimləmə forması fərqlənir. Belə ki, iqtisadi böhranlar dövründə dövlət öz xərclərini yüksəldir, vergilərin səviyyəsini isə azaldır. Bu isə alıcılıq tələbatının artmasına gətirib çıxarır.

Təcrübə göstərir ki, yüksək vergi rüsumları vergi ödəyicilərinin vergi ödəməsindən yayınma hallarına gətirib çıxarır ki, bu da sonda ölkədə gizli iqtisadiyyatın yayılmasına səbəb olur. Bu da büdcədə gəlirlər hissəsinin azalması deməkdir. Həmçinin, gizli iqtisadiyyatın mövcud olduğu şərait vergi orqanlarının dövlət üçün gələcək iqtisadi analiz və proqnozlaşdırma aparmada böyük çətinliklər yaradır.

Ölkədə mövcud iqtisadi durumun gerçəkliyini nəzərə alaraq iqtisadi inkişaf və iqtisadi artımı stimullaşdırmaq məqsədilə hökumət fiskal siyasətin ekspansionist növündən istifadə edə bilər. Belə bir hal keçən əsrin 80-ci illərində inkişaf etmiş ölkələrdə vergi dərəcələrinin aşağı salınması nəticəsində iqtisadi artımın səviyyəsinin stimullaşdırılması ilə müşayiət olunmuşdur.

İnkişaf etmiş ölkələrdə olduğu kimi Respublikamızda da fiskal siyasətin vergi tənzimlənməsinin əsas istiqamətləri vergi mexanizminin sadə və təkmil olmasına və vergi yükünün azaldılmasına istiqamətləndirilmişdir. Bu istiqamət sahibkarlıq fəalliyətinin sərbəst inkişaf etməsi üçün münbit iqtisadi şəraitin yaradılmasına yönəldilmişdir.

Ümumilikdə, təkmil vergi mexanizminin əsasını vergilərin həm fiskal, həm də tənzimləyici funksiyalarının tətbiq olunmasını təmin edən tədbirlər təşkil edir. Eyni zamanda, vergi dərəcələrinin optimallaşdırılması, vergi güzəşti və vergi azadolmalarından təyinatına görə istifadənin təmin edilməsi və vergi yükünün aşağı salınması ilə vergitutma bazasının genişləndirilməsi də təkmil vergi mexanizminin yaradılmasının əsasında durur.

Belə bir durumda dövlət aşağı vergi yükü (yəni optimal vergi) siyasəti tətbiq etməklə dövlətin öz fiskal maraqlarını nəzərə aldığı kimi, vergi ödəyicilərinin də maraqlarını nəzərə almalıdır. Çünki, aşağı vergi yükü (yəni optimal vergi yükü) siyasəti daha əlverişli vergi mühitini və investisiya mühitini təmin edir və nəticədə tez bir zamanda ölkə iqtisadiyyatının xüsusən real sektorun inkişafına şərait yaradır.

Vergi yükünün optimal səviyyəsinin tapılması və tətbiq edilməsi problemi inkişaf səviyyəsindən asılı olmayaraq hər bir ölkənin vergi sisteminin qurulmasında və onun təkmilləşdirilməsi istiqamətində əhəmiyyətli rol oynayır.

Beynəlxalq vergitutma təcrübəsi vergi ödəyicilərindən tutulan verginin onun məcmu gəlirinin 30-40 faizindən çox olduğu halda iqtisadi fəallıq səviyyəsinin aşağı düşdüyünü, ölkə iqtisadiyyatına qoyulan investisiyaların həcminin azaldığını, ölkədəki biznes mühitinin öz şəffaflığını itirdiyini göstərir.

Elə buna görə də, aşağı dərəcəli vergi yükü tətbiq etməklə dövlət büdcəsinə hesablamış vergi daxiolmalarının yığım faizinin artırılmasına nail olmaq olar.

Bu baxımdan fiskal siyasətin səmərəliliyinin artırılması məqsədilə aşağıdakıların həyata keçirilməsini məqbul hesab edirəm:

- Ölkə iqtisadiyyatına xarici investisiyaların axınını təmin etmək məqsədilə tətbiq edilən optimal vergi yükü siyasəti zamanı milli iqtisadiyyatın rəqabət qabiliyyətlilik səviyyəsini yüksəltmək məqsədilə qonşu ölkələrin və regionda olan digər ölkələrin vergitutma səviyyəsi siyasətini və həmçinin vergi yükü siyasətini dərindən öyrənmək və analiz etmək vacibdir.

- İqtisadi inkişafın hazırkı mərhələsində vergi yükünün iqtisadiyyatın sektorları, iqtisadi agentlərin ayrı-ayrı kateqoriyaları üzrə paylanılmasının rasional mexanizminin hazırlanaraq tətbiq olunması mühüm əhəmiyyət kəsb edir. Bu baxımdan vergi yükünün tədricən istehsaldan istehlaka keçirilməsi ilə istehsal, istehlak və istehsal amillərinin qiymətlərinin müvazinətliyinin təmin olunmasına nail olmaq mümkündür.

- İqtisadi inkişafın müasir mərhələsində passiv vergi siyasətindən aktiv vergi siyasətinə keçilməsi məqsədəuyğun ola bilər. Bu məqsədlə azad texnoloji iqtisadi zonaların yaradılması, innovasiya və bilik iqtisadiyyatının inkişafının stimullaşdırılmasının zəruriliyini nəzərə alaraq aktiv vergi siyasəti və modernləşdirmənin üstün prinsiplərinin həyata keçirilməsi olduqca vacibdir.

**Ə d ə b İ y y a t s İ y a h ı s ı**

1. Azərbaycan Respublikasının Vergi Məcəlləsi (Azərbaycan Respublikasının 20 oktyabr 2015-ci il tarixli, 1384-IVQD nömrəli Qanunu ilə edilmiş əlavə və dəyişikliklərlə)
2. Büdcə sistemi haqqında Azərbaycan Respublikasının Qanunu (2003-cü il 13 may tarixli 452-IIQD nömrəli, 2004-cü il 3 dekabr tarixli 791-IIQD nömrəli, 2005-ci il 5 aprel tarixli 876-IIQD nömrəli, 2005-ci il 23 dekabr tarixli 36-IIIQD nömrəli və 2007-ci il 30 noyabr tarixli 488-IIIQD nömrəli Azərbaycan Respublikası Qanunlarına əsasən edilmiş əlavə və dəyişikliklər nəzərə alınmaqla)
3. Azərbaycan Respublikası regionlarının 2014-2018-ci illərdə sosial-iqtisadi inkişafı Dövlət Proqramı 27 fevral 2014
4. “Azərbaycan 2020: Gələcəyə baxış” İnkişaf Konsepsiyası 29 dekabr 2012
5. Vergi Ensiklopediyası Bakı 2013
6. Azərbaycan Respublikasının Vergilər Nazirliyinin Tədris Mərkəzi. Azərbaycan Respublikasının vergi sistemi və vergi siyasəti: təkamül dövrü, müasir vəziyyəti və təkmilləşdirilməsi istiqamətləri. Şamaxı 2015
7. Azərbaycan Respublikasının 2015-ci il üzrə dövlət büdcəsinin icrasına (operativ) dair Məlumat
8. Azərbaycan Respublikasının 2016-cı ilin dövlət və icmal büdcələri üzrə layihələrin təqdimatı. Bakı 2015
9. Azərbaycan Respublikasının 2016-cı ilin doqquz ayı üzrə dövlət büdcəsinin icrasına (operativ) dair Məlumat
10. Azərbaycanın davamlı inkişafında vergi siyasətinin rolu Elmi-praktiki konsfrans materialı. Şamaxı 5 iyun 2015.
11. Azərbaycan Respublikası Vergilər Nazirliyi Tədris Mərkəzi “Vergiyə Giriş” Şamaxı 2014
12. A.F.Musayev Vergi siyasətinin iqtisadi problemləri Bakı «Elm» 2004
13. Vergilər və vergitutma A.F.Musayev**,** Y.A.Кəlbiyev, Z.H.Rzayev Bakı 2005
14. A.F.Musayev, Y.A.Kəlbiyev, A.A.Hüseynov Azərbaycan Respublikasının Vergi Xidməti: İslahatlar və Nəticələr. Bakı 2002
15. Ə.Ə.Ələkbərov “Azərbaycan dövlətinin sosial-iqtisadi inkişafında vahid büdcə sisteminin rolu” elmi əsəri. Bakı 2005
16. F.Ə.Məmmədov, A.F.Musayev, M.M.Sadıqov, Y.A.Kəlbiyev, Z.H.Rzayev “Vergilər və Vergitutma” Bakı 2010
17. Y.A.Kəlbiyev Fiskal Siyasət və Milli İqtisadiyyatın Tənzimlənməsi Problemləri. Monoqrafiya. Bakı 2005
18. Y.A.Kəlbiyev Vergi siyasətinin konseptual əsasları və praktiki aspektləri. Bakı ”Elm” 2012
19. Y.A.Kəlbiyev, R.B.Məhərrəmov, P.Q.Rzayev Xarici ölkələrin vergi sistemi. Bakı 2011
20. Q.Bayramov, i.Əhmədov, A.Mehtiyev Büdcə işi Bakı 2006
21. P.Q.Rzayev İqtisadiyyatın vergi tənzimlənməsi mexanizminin stimullaşdırıcı rolunun artırılması istiqamətləri. Monoqrafiya. Bakı 2013
22. Ş.Ş.Bədəlov, R.B.Məhərrəmov, F.Ə.Qurbanov Büdcə Sistemi Dərslik 2003
23. D.Ə.Vəliyev, Y.N.Balakişiyeva, İ.R. Rəfibəyli, E.E.İmanov, E.M.Qarabalov Vergi hüququ, Bakı 2003
24. L.Q. Xodov Vergilər və iqtisadiyyatın vergi tənzimlənməsi (Dərslik)
25. Садыгов М.М., Зейналов В.З., Садыгова Г.М. Рыночная экономика: финансы и налоги. Баку, 2001
26. Цыгицко А.Н. Нормализация налоговой нагрузки. М., 2002
27. Соколов А.А. Теория налогов, М., 2003
28. Ходов Л.Г. Налоги и налоговое регулирование экономики: Учебное пособие. М.,2003
29. Мусаев А.Ф., Садыгов М.М., Магеррамов Р.Б., Салаев Р.А. Налоги и налогообложение в Азербайджане (учебник). Баку, Елм, 2005
30. Майбуров И.А. Налоги и налогообложение. М., 2007
31. Магеррамов Р.Б. Проблемы формирования и развития налоговой системы Азербайджана (монография). Баку, Марс Принт, 2011
32. OECD Tax Policy Reform and Economic Growth, OECD Tax Policy Studies <http://www.oecd.org/>
33. Azərbaycan Respublikasının Dövlət Statistika Komitəsi <http://www.stat.org.az>
34. Azərbaycan Respublikası Mərkəzi Bankı <http://www.cbar.az/assets>
35. Azərbaycan Respublikası Vergilər Nazirliyi <http://www.taxes.gov.az>
36. Azərbaycan Respublikasının Resenziyalı Vergi Jurnalı <http://vergijurnali.az>
37. Azərbaycan Respublikasının Maliyyə Nazirliyi <http://maliyye.gov.az>
38. Azərbaycan Respublikasının Prezidentinin rəsmi səhifəsi <http://president.az/>
39. Azərbaycanda Tax Free <http://www.taxfree.az/az/menu/53/>

**Р е з ю м е**

Фискальная политика, являясь бюджетной и налоговой политикой государства выражает политику бюджетного формирования и в то же время считается составной частью финансовой политики. Фискальная политика система, регулирующая хозяйственную жизнь страны путём изменения категорий государственных расходов и налогов. Деньги и материальные фонды, образованные путём фискальной политики, являющейся характерной для всех стран есть важное условие для выполнения внешне-внутренних задач соответствующих органов власти.

Государство постоянно вмешивается в экономические процессы с целью регулирования деятельности. Данное вмешательство с целью формирования части прибыли государственного бюджета совокупность осуществляемых мероприятий в направлении увеличения эффективности национальной экономики сфере налогообложения, обеспечения экономического роста стабилизации денежного оборота занятости населения.

Как и в странах с развитой экономикой, основные направления налогового регулирования фискальной политики Азербайджана направлены на создание благоприятных экономических условий для свободного развития предпринимательской деятельности, предусматривая простое и совершенное создание налогового механизма и уменьшение налогового времени.

**S U M M A R Y**

A fiscal policy with state budget and tax system expresses budget formation policy of the state and moreover shall be deemed as an integral part of fiscal policy. The fiscal policy is a system that regulates economy of the country by means of changes in public expenditure and tax rates. Money and financial funds generated by fiscal policy which is the typical for every country is an essential condition to fulfill the internal and external duties of the relevant authorities of the country.

The government constantly interfere the economic processes through fiscal policy in order to regulate their activities. This interfere is a sum of taken measures in order to form the state budget revenues in the directions of taxation, increasing the efficiency of the national economy, ensuring the economic growth stabilization of money circulation and employment of the population.

As the developed countries, the main directions of tax regulation of fiscal policy in Azerbaijan focused on establishment of simple and advanced tax mechanism and creating the favorable economic condition for free development of entrepreneurial activities by taking into consideration of tax burden.

1. Vergi Ensiklopediyası Bakı 2013[5] [↑](#footnote-ref-1)
2. Vergilər və vergitutma A.F.Musayev**,** Y.A.Кəlbiyev, Z.H.Rzayev Bakı 2005[13] [↑](#footnote-ref-2)
3. Vergilər və vergitutma A.F.Musayev**,** Y.A.Кəlbiyev, Z.H.Rzayev Bakı 2005[13] [↑](#footnote-ref-3)
4. Y.A.Kəlbiyev Vergi siyasətinin konseptual əsasları və praktiki aspektləri. Bakı ”Elm” 2012[18] [↑](#footnote-ref-4)
5. P.Q..Rzayev İqtisadiyyatın vergi tənzimlənməsi mexanizminin stimullaşdırıcı rolunun artırılması istiqamətləri Monoqrafiya Bakı 2013[21] [↑](#footnote-ref-5)
6. Azərbaycan Respublikası regionlarının 2014-2018-ci illərdə sosial-iqtisadi inkişafı Dövlət Proqramı 27fevral2014[3] [↑](#footnote-ref-6)
7. Azərbaycanın davamlı inkişafında vergi siyasətinin rolu Elmi-praktiki konsfrans materialı. Şamaxı 5 iyun 2015[10] [↑](#footnote-ref-7)
8. Azərbaycan Respublikasının Dövlət Statistika Komitəsi[33] [↑](#footnote-ref-8)
9. Q.Bayramov, i.Əhmədov, A.Mehtiyev Büdcə işi Bakı 2006[20] [↑](#footnote-ref-9)
10. Q.Bayramov, İ.Əhmədov, A.Mehtiyev Büdcə işi Bakı 2006[20] [↑](#footnote-ref-10)
11. Azərbaycan Respublikasının 2016-cı ilin dövlət və icmal büdcələri üzrə layihələrin təqdimatı, Bakı 2015 <http://maliyye.gov.az/sites/default/files/2016_budce_teqdimati.pdf>[8] [↑](#footnote-ref-11)
12. Azərbaycan Respublikasının Dövlət Statistika Komitəsi[33] [↑](#footnote-ref-12)
13. Azərbaycan Respublikası Maliyyə Nazirliyi 2015-ci il üzrə dövlət büdcəsinin icrasına (operativ) dair Məlumat <http://maliyye.gov.az/node/1871> [7] [↑](#footnote-ref-13)
14. Azərbaycan Respublikası Maliyyə Nazirliyi 2016-cı ilin doqquz ayı üzrə dövlət büdcəsinin icrasına (operativ) dair məlumat <http://www.maliyye.gov.az/node/1979> [9] [↑](#footnote-ref-14)
15. Azərbaycan Respublikasının Dövlət Statistika Komitəsi[33] [↑](#footnote-ref-15)
16. Azərbaycan Respublikası Maliyyə Nazirliyi 2015-ci il üzrə dövlət büdcəsinin icrasına (operativ) dair Məlumat <http://www.maliyye.gov.az/node/1871> [7] [↑](#footnote-ref-16)
17. Azərbaycan Respublikası Maliyyə Nazirliyi 2016-cı ilin doqquz ayı üzrə dövlət büdcəsinin icrasına (operativ) dair Məlumat <http://www.maliyye.gov.az/node/1979> [9] [↑](#footnote-ref-17)
18. Y.A.Kəlbiyev Fiskal Siyasət və Milli İqtisadiyyatın Tənzimlənməsi Problemləri. Monoqrafiya. Bakı 2005[17] [↑](#footnote-ref-18)
19. A.F.Musayev Vergi siyasətinin iqtisadi problemləri Bakı «Elm» 2004[12] [↑](#footnote-ref-19)
20. OECD Tax Policy Reform and Economic Growth, OECD Tax Policy Studies, No. 20 <http://www.oecd.org> [32] [↑](#footnote-ref-20)
21. Azərbaycan Respublikasının Dövlət Statistika Komitəsi[33] [↑](#footnote-ref-21)
22. A.F.Musayev, Y.A.Kəlbiyev, A.A.Hüseynov Azərbaycan Respublikasının Vergi Xidməti: İslahatlar və Nəticələr. Bakı 2002[14] [↑](#footnote-ref-22)
23. Azərbaycanın davamlı inkişafında vergi siyasətinin rolu-elmi-praktik konfrans Şamaxı 2015[10] [↑](#footnote-ref-23)
24. Azərbaycan Respublikası regionlarının 2014-2018-ci illərdə sosial-iqtisadi inkişafı Dövlət Proqramı 27fevral2014[3] [↑](#footnote-ref-24)
25. “Azərbaycan 2020: gələcəyə baxış” İnkişaf Konsepsiyası 29 dekabr 2012 <http://www.president.az/files/future_az.pdf> [4] [↑](#footnote-ref-25)
26. Azərbaycanda Tax Free <http://www.taxfree.az/az/menu/53/> [39] [↑](#footnote-ref-26)